02018R1862 — SL — 03.08.2021 — 002.001

To besedilo je zgolj informativne narave in nima pravnega učinka. Institucije Unije za njegovo vsebino ne prevzemajo nobene odgovornosti. Verodostojne različice zadevnih aktov, vključno z uvodnimi izjavami, so objavljene v Uradnem listu Evropske unije. Na voljo so na portalu EUR-Lex. Uradna besedila so neposredno dostopna prek povezav v tem dokumentu

spremenjena z:









▼B

UREDBA (EU) 2018/1862 EVROPSKEGA PARLAMENTA IN SVETA

z dne 28. novembra 2018

o vzpostavitvi, delovanju in uporabi schengenskega informacijskega sistema (SIS) na področju policijskega sodelovanja in pravosodnega sodelovanja v kazenskih zadevah, o spremembi in razveljavitvi Sklepa Sveta 2007/533/PNZ ter o razveljavitvi Uredbe (ES) št. 1986/2006 Evropskega parlamenta in Sveta in Sklepa Komisije 2010/261/EU







POGLAVJE I

Splošne določbe

Člen 1

Splošni namen SIS

Namen SIS je zagotoviti visoko stopnjo varnosti na območju svobode, varnosti in pravice Unije, vključno z vzdrževanjem javnega reda in varnosti ter zaščito varnosti na ozemlju držav članic, ter zagotoviti uporabo določb iz poglavja 4 in poglavja 5 naslova V tretjega dela PDEU v zvezi z gibanjem oseb na njihovem ozemlju, in sicer s pomočjo informacij, ki se sporočajo prek tega sistema.

Člen 2

Predmet urejanja

1. Ta uredba določa pogoje in postopke za vnos in obdelavo razpisov ukrepov v SIS za osebe in predmete ter za izmenjavo dopolnilnih informacij in dodatnih podatkov za namene policijskega in pravosodnega sodelovanja v kazenskih zadevah.

2. Ta uredba vsebuje tudi določbe o tehnični zgradbi SIS, pristojnostih držav članic in Agencije Evropske unije za operativno upravljanje obsežnih informacijskih sistemov s področja svobode, varnosti in pravice (v nadaljnjem besedilu: eu-LISA), obdelavi podatkov, pravicah zadevnih oseb in odškodninski odgovornosti.

Člen 3

Opredelitev pojmov

V tej uredbi se uporabljajo naslednje opredelitve pojmov:

(1) „razpis ukrepa“ pomeni niz podatkov, vnesenih v SIS, ki pristojnim organom omogoča identifikacijo osebe ali predmeta za namene sprejetja posebnega ukrepa;

(2) „dopolnilne informacije“ pomeni informacije, ki niso del podatkov v razpisu ukrepa, shranjenih v SIS, so pa povezane z razpisi ukrepov v SIS in se izmenjajo prek uradov SIRENE: (a) ob vnosu razpisa ukrepa, da se države članice lahko medsebojno posvetujejo ali obvestijo; (b) ob zadetku, da se lahko sprejme ustrezen ukrep; (c) ko zahtevanega ukrepa ni mogoče sprejeti; (d) ko gre za kakovost podatkov SIS; (e) ko gre za skladnost in prednostno obravnavo razpisov ukrepov; (f) ko gre za pravice dostopa;

(3) „dodatni podatki“ pomeni podatke, shranjene v SIS in povezane z razpisi ukrepov v SIS, ki morajo biti takoj na voljo pristojnim organom, kadar se osebe, za katere so bili podatki vneseni v SIS, izsledijo na podlagi opravljene poizvedbe v SIS;

(4) „osebni podatki“ pomeni osebne podatke, kot so opredeljeni v točki 1 člena 4 Uredbe (EU) 2016/679;

(5) „obdelava osebnih podatkov“ pomeni vsako dejanje ali niz dejanj, ki se izvaja v zvezi z osebnimi podatki ali nizi osebnih podatkov z avtomatiziranimi sredstvi ali brez njih, kot je zbiranje, beleženje, zapisovanje dnevnikov, urejanje, strukturiranje, shranjevanje, prilagajanje ali spreminjanje, priklice, vpogled, uporaba, razkritje s posredovanjem, razširjanjem ali drugačno omogočanje dostopa, prilagajanje ali kombiniranje, omejevanje, izbris ali uničenje;

(6) „ujemanje“ pomeni zaporedje naslednjih korakov: (a) končni uporabnik je opravil poizvedbo v SIS; (b) ta poizvedba je razkrila razpis ukrepa, ki ga je v SIS vnesla druga država članica, ter (c) podatki o razpisu ukrepa v SIS se ujemajo z iskalnimi podatki;

(7) „zadetek“ pomeni vsako ujemanje, pri katerem so izpolnjena naslednja merila: (a) potrdil ga je: (i) končni uporabnik ali (ii) pristojni organ v skladu z nacionalnimi postopki, kadar je zadevno ujemanje temeljilo na primerjavi biometričnih podatkov, in (b) zahtevajo se nadaljnji ukrepi;

(8) „označitev“ pomeni začasno odložitev veljavnosti razpisa ukrepa na nacionalni ravni, ki se lahko doda razpisom ukrepov za prijetje, razpisom ukrepov za pogrešane in ranljive osebe ter razpisom ukrepov za prikrito, poizvedovalno ali namensko kontrolo;

(9) „država članica izdajateljica“ pomeni državo članico, ki je vnesla razpis ukrepa v SIS;

(10) „država članica izvršiteljica“ pomeni državo članico, ki na podlagi zadetka sprejme ali je sprejela zahtevane ukrepe;

(11) „končni uporabnik“ pomeni člana osebja pristojnega organa, pooblaščenega za opravljanje poizvedb neposredno v CS-SIS, N.SIS ali v njuni tehnični kopiji;

(12) „biometrični podatki“ pomeni osebne podatke, pridobljene s posebno tehnično obdelavo, v zvezi s fizičnimi ali fiziološkimi značilnostmi posameznika, ki omogočajo ali potrjujejo edinstveno identifikacijo tega posameznika, kot so fotografije, podobe obraza, daktiloskopski podatki in profil DNK;

(13) „daktiloskopski podatki“ pomeni podatke o prstnih odtisih in odtisih dlani, ki zaradi svojih edinstvenih značilnosti in vsebovanih referenčnih točk omogočajo točno in jasno preveritev identitete osebe;

(14) „podoba obraza“ pomeni digitalne slike obraza ustrezne ločljivosti in kakovosti, ki se uporabljajo pri avtomatiziranem ugotavljanju ujemanja biometričnih podatkov;

(15) „profil DNK“ pomeni črkovno ali številčno kodo, ki predstavlja niz razločevalnih značilnosti nekodirajočega dela analiziranega vzorca človeške DNK, in sicer posebno molekularno strukturo različnih področij DNK (lokusov);

(16) „teroristično kaznivo dejanje“ pomeni kaznivo dejanje po nacionalnem pravu, ki je določeno v členih 3 do 14 Direktive (EU) 2017/541 Evropskega parlamenta in Sveta ( 1 ) ali je enakovredno kateremu od teh kaznivih dejanj za države članice, ki jih navedena direktiva ne zavezuje;

(17) „grožnja javnemu zdravju“ pomeni grožnjo javnemu zdravju, kot je opredeljena v točki 21 člena 2 Uredbe (EU) 2016/399 Evropskega parlamenta in Sveta ( 2 );

▼M1

(18) „ESP“ pomeni evropski iskalni portal, vzpostavljen s členom 6(1) Uredbe (EU) 2019/818 Evropskega parlamenta in Sveta ( 3 );

(19) „skupna BMS“ pomeni skupno storitev za ugotavljanje ujemanja biometričnih podatkov, vzpostavljeno s členom 12(1) Uredbe (EU) 2019/818;

(20) „CIR“ pomeni skupno odložišče podatkov o identiteti, vzpostavljeno s členom 17(1) Uredbe (EU) 2019/818;

(21) „MID“ pomeni detektor več identitet, vzpostavljen s členom 25(1) Uredbe (EU) 2019/818.

▼B

Člen 4

Tehnična zgradba in delovanje SIS

1. SIS je sestavljen iz: (a) centralnega sistema (v nadaljnjem besedilu: centralni SIS), ki je sestavljen iz: (i) tehničnega podpornega dela (CS-SIS), ki vsebuje podatkovno zbirko (v nadaljnjem besedilu: podatkovna zbirka SIS) in vključuje rezervni sistem CS-SIS; (ii) enotnega nacionalnega vmesnika (NI-SIS); ▼M1 (b) nacionalnega sistema (N.SIS) v vsaki državi članici, ki je sestavljen iz nacionalnih podatkovnih sistemov, ki komunicirajo s centralnim SIS, vključno z vsaj enim nacionalnim ali deljenim rezervnim N.SIS; (c) komunikacijske infrastrukture med CS-SIS, rezervnim CS-SIS in NI-SIS (v nadaljnjem besedilu: komunikacijska infrastruktura), ki zagotavlja šifrirano navidezno omrežje, namenjeno podatkom SIS in izmenjavi podatkov med uradi SIRENE iz člena 7(2), in (d) varne komunikacijske infrastrukture med CS-SIS ter centralnimi infrastrukturami ESP, skupne BMS, in MID. ▼B

N.SIS iz točke (b) lahko vsebuje podatkovno zbirko (v nadaljnjem besedilu: nacionalna kopija), ki vsebuje popolno ali delno kopijo podatkovne zbirke SIS. Dve ali več držav članic lahko v enem od svojih N.SIS vzpostavijo skupno kopijo, ki jo lahko ti državi oziroma države članice uporabljajo skupaj. Takšna skupna kopija se šteje za nacionalno kopijo vsake izmed teh držav članic.

Skupni rezervni N.SIS iz točke (b) lahko skupaj uporabljata dve ali več držav članic. V takšnih primerih šteje skupni rezervni N.SIS kot rezervni N.SIS vsake izmed teh držav članic. N.SIS in njegov rezervni sistem se lahko uporabljata sočasno, da se končnim uporabnikom zagotovi neprekinjena razpoložljivost.

Države članice, ki nameravajo vzpostaviti skupno kopijo ali skupen rezervni N.SIS za skupno uporabo, se dogovorijo o svojih odgovornostih v pisni obliki. O takšni ureditvi uradno obvestijo Komisijo.

Komunikacijska infrastruktura nudi podporo in prispeva k zagotavljanju neprekinjene razpoložljivosti SIS. Zajema redundantne in ločene poti za povezave med CS-SIS in rezervnim CS-SIS, pa tudi redundantne in ločene poti za povezave med posameznimi nacionalnimi omrežnimi dostopnimi točkami SIS ter CS-SIS in rezervnim CS-SIS.

2. Države članice vnašajo, posodabljajo, brišejo podatke SIS in v njih opravljajo poizvedbe prek svojih N.SIS. Države članice, ki uporabljajo delno ali popolno nacionalno kopijo oziroma delno ali popolno skupno kopijo, dajo to kopijo na razpolago za namen avtomatiziranega opravljanja poizvedb na ozemlju vsake izmed teh držav članic. Delna nacionalna ali skupna kopija vsebuje vsaj podatke, navedene v točkah (a) do (v) člena 20 (3). Podatkovnih zbirk v N.SIS drugih držav članic ni mogoče preiskovati, razen v primeru skupnih kopij.

3. CS-SIS izvaja tehnični nadzor in upravljanje ter vsebuje rezervni CS-SIS, ki je zmožen zagotoviti vse funkcije glavnega CS-SIS v primeru okvare tega sistema. CS-SIS in rezervni CS-SIS se nahajata na dveh tehničnih lokacijah eu-LISA.

4. eu-LISA izvaja tehnične rešitve za izboljšanje neprekinjene razpoložljivosti SIS prek sočasnega delovanja CS-SIS in rezervnega CS-SIS, pod pogojem, da je z rezervnim CS-SIS možno zagotavljati delovanje SIS tudi v primeru okvare CS-SIS, ali prek podvajanja sistema ali njegovih komponent. Neglede na postopkovne zahteve iz člena 10 Uredbe (EU) 2018/1726 eu-LISA najpozneje 28. decembra 2019 opravi študijo možnosti za tehnične rešitve, ki vsebuje neodvisno oceno učinka in analizo stroškov in koristi.

5. eu-LISA lahko po potrebi v izjemnih okoliščinah začasno pripravi dodatno kopijo podatkovne zbirke SIS.

6. CS-SIS zagotavlja storitve, ki so potrebne za vnos in obdelavo podatkov SIS, vključno z opravljanjem poizvedb v podatkovni zbirki SIS. Za države članice, ki uporabljajo nacionalno ali skupno kopijo, CS-SIS zagotavlja: (a) spletno posodabljanje za nacionalne kopije; (b) sinhronizacijo in usklajenost nacionalnih kopij in podatkovne zbirke SIS ter (c) postopek za zagon in obnovitev nacionalnih kopij;

7. CS-SIS zagotavlja neprekinjeno razpoložljivost.

▼M1

8. Brez poseganja v odstavke 1 do 5 se lahko podatki SIS o osebah in osebnih dokumentih iščejo tudi prek ESP.

9. Brez poseganja v odstavke 1 do 5 se lahko podatki SIS o osebah in osebnih dokumentih prenesejo tudi prek varne komunikacijske infrastrukture iz točke (d) odstavka 1. Ti prenosi so omejeni na obseg, ki je potreben za namene Uredbe (EU) 2019/818.

▼B

Člen 5

Stroški

1. Stroški delovanja, vzdrževanja in nadaljnjega razvoja centralnega SIS in komunikacijske infrastrukture bremenijo splošni proračun Unije. Ti stroški zajemajo delo v zvezi s CS-SIS, da se zagotavljajo storitve iz člena 4(6).

2. Stroške vzpostavitve, delovanja, vzdrževanja in nadaljnjega razvoja vsakega N.SIS krije zadevna država članica.







POGLAVJE II

Pristojnosti držav članic

Člen 6

Nacionalni sistemi

Vsaka država članica je odgovorna za vzpostavitev, delovanje, vzdrževanje in nadaljnji razvoj svojega N.SIS ter njegovo povezavo z NI-SIS.

Vsaka država članica je odgovorna za zagotavljanje neprekinjene razpoložljivosti podatkov SIS končnim uporabnikom.

Vsaka država članica posreduje svoje razpise ukrepov prek N.SIS.

Člen 7

Urad N.SIS in urad SIRENE

1. Vsaka država članica imenuje organ (v nadaljnjem besedilu: urad N.SIS), ki je primarno odgovoren za njen N.SIS.

Ta organ je odgovoren za nemoteno delovanje in varnost N.SIS, pristojnim organom zagotavlja dostop do SIS in sprejema potrebne ukrepe za zagotovitev skladnosti s to uredbo. Odgovoren je za zagotovitev, da se vse funkcije SIS ustrezno dajo na voljo končnim uporabnikom.

2. Vsaka država članica določi nacionalni organ, ki deluje 24 ur na dan 7 dni v tednu in ki zagotavlja izmenjavo in razpoložljivost vseh dopolnilnih informacij (v nadaljnjem besedilu: urad SIRENE) v skladu s Priročnikom SIRENE. Vsak urad SIRENE je enotna kontaktna točka v državah članicah za izmenjavo dopolnilnih informacij v zvezi z razpisi ukrepov ter omogoča sprejemanje zahtevanih ukrepov, ko so razpisi ukrepov za osebe ali predmete vneseni v SIS in se te osebe ali predmeti ob iskanju najdejo med zadetki.

Vsak urad SIRENE ima v skladu z nacionalnim pravom enostaven neposreden ali posreden dostop do vseh zadevnih nacionalnih informacij, vključno z nacionalnimi zbirkami podatkov in vsemi informacijami o razpisih ukrepov svoje države članice, ter do strokovnih nasvetov, da se lahko na zahteve po dopolnilnih informacijah odzove hitro in v rokih, ki so določeni v členu 8.

Uradi SIRENE usklajujejo tudi preverjanje kakovosti informacij, vnesenih v SIS. V te namene imajo dostop do podatkov, obdelanih v SIS.

▼M1

2a. Uradi SIRENE zagotovijo tudi ročno preverjanje različnih identitet v skladu s členom 29 Uredbe (EU) 2019/818. Uradi SIRENE imajo v obsegu, ki je potreben za opravljanje te naloge, dostop do podatkov, shranjenih v CIR in MID, za namene iz členov 21 in 26 Uredbe (EU) 2019/818.

▼B

3. Države članice obvestijo eu-LISA o podrobnostih o svojem uradu N.SIS in svojem uradu SIRENE. eu-LISA objavi seznam uradov N.SIS in uradov SIRENE skupaj s seznamom iz člena 56(7).

Člen 8

Izmenjava dopolnilnih informacij

1. Dopolnilne informacije se izmenjujejo prek komunikacijske infrastrukture v skladu z določbami Priročnika SIRENE. Države članice omogočijo potrebne tehnične in človeške vire za zagotavljanje stalne razpoložljivosti ter pravočasne in učinkovite izmenjave dopolnilnih informacij. Če komunikacijska infrastruktura ni na voljo, države članice uporabijo druga ustrezno zavarovana tehnična sredstva za izmenjavo dopolnilnih informacij. Seznam ustrezno zavarovanih tehničnih sredstev se vključi v Priročnik SIRENE.

2. Dopolnilne informacije se uporabijo le za namene, za katere so bile posredovane v skladu s členom 64, razen če se pridobi predhodno soglasje države članice izdajateljice za drugačno uporabo.

3. Uradi SIRENE svoje naloge opravljajo hitro in učinkovito, zlasti tako, da na zahtevo za dopolnilne informacije odgovorijo čim prej, vendar najpozneje v 12 urah po prejetju zahteve. V primeru razpisov ukrepov v zvezi s terorističnimi kaznivimi dejanji, razpisov ukrepov za osebe, za katere se zahteva prijetje zaradi predaje ali izročitve, in v primerih razpisov ukrepov za otroke iz točke (c) člena 32(1) uradi SIRENE ukrepajo takoj.

V obrazcih SIRENE imajo zahteve za dopolnilne informacije, ki jih je treba najhitreje prednostno obravnavati, oznako „URGENT“ (nujno) in navedbo razloga za nujno obravnavo.

4. Komisija sprejme izvedbene akte za določitev podrobnih pravil za naloge uradov SIRENE na podlagi te uredbe in za izmenjavo dopolnilnih informacij v obliki priročnika z naslovom „Priročnik SIRENE“. Ti izvedbeni akti se sprejmejo v skladu s postopkom pregleda iz člena 76(2).

Člen 9

Tehnična in funkcionalna skladnost

1. Za zagotovitev hitrega in učinkovitega prenosa podatkov vsaka država članica pri vzpostavljanju svojega N.SIS upošteva skupne standarde, protokole in tehnične postopke, ki so bili vzpostavljeni za zagotovitev skladnosti njihovega N.SIS s centralnim SIS.

2. Če država članica uporablja nacionalno kopijo, z uporabo storitev, ki jih zagotavlja CS-SIS, in samodejnih posodobitev iz člena 4(6) zagotovi, da so podatki, shranjeni v nacionalni kopiji, identični in skladni s podatkovno zbirko SIS in da poizvedba v njeni nacionalni kopiji da enakovredne rezultate kot poizvedba v podatkovni zbirki SIS.

3. Končni uporabniki prejmejo podatke, potrebne za opravljanje nalog, zlasti, in kadar je to potrebno, vse razpoložljive podatke, ki omogočajo identifikacijo posameznika, na katerega se nanašajo osebni podatki, in sprejetje zahtevanih ukrepov.

4. Države članice in eu-LISA izvajajo redne preskuse za preverjanje tehnične skladnosti nacionalnih kopij iz odstavka 2. Rezultati teh preskusov se upoštevajo v okviru mehanizma, vzpostavljenega z Uredbo Sveta (EU) št. 1053/2013 ( 4 ).

5. Komisija sprejme izvedbene akte, s katerimi določi in oblikuje skupne standarde, protokole in tehnične postopke iz odstavka 1 tega člena. Ti izvedbeni akti se sprejmejo v skladu s postopkom pregleda iz člena 76(2).

Člen 10

Varnost – države članice

1. Vsaka država članica v zvezi s svojim N.SIS sprejme potrebne ukrepe, vključno z varnostnim načrtom, načrtom za neprekinjeno delovanje in načrtom za vnovično vzpostavitev delovanja po nepredvidljivih dogodkih, za: (a) fizično zaščito podatkov, vključno z izdelavo načrtov ukrepov za zaščito ključne infrastrukture ob nepredvidljivih dogodkih; (b) preprečitev dostopa nepooblaščenim osebam do objektov in opreme za obdelavo podatkov, ki se uporabljajo za obdelavo osebnih podatkov (nadzor dostopa do objektov in opreme); (c) preprečitev nepooblaščenega branja, kopiranja, spreminjanja ali odstranjevanja nosilcev podatkov (nadzor nosilcev podatkov); (d) preprečitev nepooblaščenega vnosa podatkov in nepooblaščenega preverjanja, spreminjanja ali brisanja shranjenih osebnih podatkov (nadzor shranjevanja); (e) preprečitev, da bi nepooblaščene osebe prek opreme za prenos podatkov uporabljale sisteme za avtomatizirano obdelavo podatkov (nadzor uporabnikov); (f) preprečitev nepooblaščene obdelave podatkov v SIS in kakršnega koli nepooblaščenega spreminjanja ali izbrisa podatkov, obdelanih v SIS (nadzor vnosa podatkov); (g) zagotovitev, da imajo osebe, pooblaščene za uporabo sistema za avtomatsko obdelavo podatkov, dostop samo do podatkov, ki jih zajema njihovo pooblastilo za dostop, in sicer na podlagi individualnih in nezamenljivih uporabniških identifikatorjev ter zaupnega načina dostopa (nadzor dostopa); (h) zagotovitev, da bodo vsi organi s pravico do dostopa do SIS ali objektov in opreme za obdelavo podatkov vzpostavili profile z opisi funkcij in pristojnosti oseb, ki imajo pravico do dostopa, vnašanja, posodabljanja, brisanja in opravljanja poizvedb v podatkih, ter jih na zahtevo brez odlašanja dali na voljo nadzornim organom iz člena 69(1) (profili zaposlenih); (i) zagotovitev, da se lahko preveri in ugotovi, katerim organom se lahko prek opreme za prenos podatkov pošiljajo osebni podatki (nadzor prenosa); (j) zagotovitev, da se lahko naknadno preveri in ugotovi, kateri osebni podatki so bili vneseni v sisteme za avtomatizirano obdelavo podatkov ter kdaj in s kakšnim namenom so bili podatki vneseni in kdo jih je vnesel (nadzor vnosa); (k) preprečitev nepooblaščenega branja, kopiranja, spreminjanja ali brisanja osebnih podatkov med prenosom osebnih podatkov ali med pošiljanjem nosilcev podatkov, zlasti z ustreznimi metodami šifriranja (nadzor pošiljanja); (l) spremljanje učinkovitosti varnostnih ukrepov iz tega odstavka in vzpostavitev potrebnih organizacijskih ukrepov v zvezi z notranjim spremljanjem, da se zagotovi skladnosti s to uredbo (notranja revizija); (m) zagotovitev, da je mogoče nameščeni sistem v primeru prekinitve ponovno vzpostaviti v normalno delovanje (obnova), ter (n) zagotovitev, da funkcije SIS pravilno delujejo, da se napake sporočijo (zanesljivost) in da osebni podatki, shranjeni v SIS, ne morejo postati neuporabni zaradi okvare sistema (celovitost).

2. Kar zadeva varnost v zvez z obdelavo in izmenjavo dopolnilnih informacij, države članice sprejmejo ukrepe, enakovredne tistim iz odstavka 1, vključno z zavarovanjem prostorov uradov SIRENE.

3. Kar zadeva varnost v zvezi z obdelavo podatkov SIS s strani organov iz člena 44, države članice sprejmejo ukrepe, enakovredne tistim iz odstavka 1 tega člena.

4. Ukrepi iz odstavkov 1, 2 in 3 so lahko del splošnega varnostnega pristopa in načrta na nacionalni ravni ter vključujejo več informacijskih sistemov. V takih primerih morajo biti zahteve, določene v tem členu, in njihova uporaba v zvezi s SIS jasno prepoznavne in upoštevane v tem načrtu.

Člen 11

Zaupnost – države članice

1. Vsaka država članica uporablja svoja pravila o poslovni skrivnosti ali druge enakovredne obveznosti glede zaupnosti za vse osebe in organe, ki delajo s podatki SIS in dopolnilnimi informacijami, v skladu s svojim nacionalnim pravom. Ta obveza velja tudi po tem, ko te osebe zapustijo delovno mesto ali prekinejo delovno razmerje, oziroma po prenehanju dejavnosti teh organov.

2. Kadar država članica pri kakršnih koli nalogah, povezanih s SIS, sodeluje z zunanjimi izvajalci, pozorno spremlja dejavnosti izvajalca, da zagotovi skladnost z vsemi določbami te uredbe, zlasti glede varnosti, zaupnosti in varstva podatkov.

3. Operativno upravljanje N.SIS ali kakršnih koli tehničnih kopij se ne sme zaupati zasebnim podjetjem ali zasebnim organizacijam.

Člen 12

Vodenje dnevnikov na nacionalni ravni

1. Države članice zagotovijo, da se zaradi preverjanja zakonitosti poizvedb, spremljanja zakonitosti obdelave podatkov, notranjega spremljanja, zagotavljanja pravilnega delovanja N.SIS, kot tudi zaradi celovitosti in varnosti podatkov vsak dostop do osebnih podatkov in izmenjava teh podatkov v okviru CS-SIS zabeleži v njihovem N.SIS. Ta zahteva ne velja za samodejne postopke iz točk (a), (b) in (c) člena 4(6).

▼M1

Države članice zagotovijo, da se zaradi preverjanja zakonitosti poizvedb, spremljanja zakonitosti obdelave podatkov, notranjega spremljanja ter celovitosti in varstva podatkov zabeleži tudi vsak dostop do osebnih podatkov prek ESP.

▼B

2. Dnevniki morajo vsebovati zlasti zgodovino razpisa ukrepa, datum in čas obdelave podatkov, podatke, ki so bili uporabljeni za opravljanje poizvedbe, sklic na obdelane podatke ter individualne in edinstvene uporabniške identifikatorje pristojnega organa in osebe, ki podatke obdeluje.

3. Če se poizvedba opravi na podlagi daktiloskopskih podatkov ali podobe obraza v skladu s členom 43, morajo dnevniki z odstopanjem od odstavka 2 tega člena vsebovati vrsto podatkov, uporabljenih za poizvedbo, namesto dejanskih podatkov.

4. Dnevniki se lahko uporabljajo samo za namene iz odstavka 1 in se izbrišejo tri leta po njihovem nastanku. Dnevniki, ki vsebujejo zgodovino razpisov ukrepov, se izbrišejo tri leta po izbrisu razpisov ukrepov.

5. Dnevniki se lahko hranijo dlje kot za obdobja iz odstavka 4, če so potrebni za spremljanje postopkov, ki že potekajo.

6. Pristojni nacionalni organi, odgovorni za preverjanje zakonitosti poizvedb, spremljanje zakonitosti obdelave podatkov, notranje spremljanje in zagotavljanje pravilnega delovanja N.SIS ter celovitosti in varnosti podatkov, imajo v okviru svojih pristojnosti in na zahtevo dostop do teh dnevnikov, da lahko opravljajo svoje dolžnosti.

7. Kadar države članice v skladu z nacionalnim pravom opravijo avtomatizirane poizvedbe na podlagi prepoznanih registrskih tablic motornih vozil z uporabo sistemov avtomatskega prepoznavanja registrskih tablic, vzdržujejo dnevnik te poizvedbe v skladu z nacionalnim pravom. Če je potrebno, se lahko opravi celovita poizvedba v SIS, da se preveri, ali obstaja zadetek. Za vse celovite poizvedbe se uporabljajo odstavki 1 do 6.

8. Komisija sprejme izvedbene akte, s katerimi določi vsebino dnevnika iz odstavka 7 tega člena. Ti izvedbeni akti se sprejmejo v skladu s postopkom pregleda iz člena 76(2).

Člen 13

Notranje spremljanje

Države članice zagotovijo, da vsak organ s pravico dostopa do podatkov SIS sprejme ukrepe, potrebne za zagotovitev skladnosti s to uredbo, in po potrebi sodeluje z nadzornim organom.

Člen 14

Usposabljanje osebja

1. Preden osebje organov, ki ima pravico dostopa do SIS, prejme pooblastilo za obdelavo podatkov, shranjenih v SIS, in redno po odobritvi dostopa do podatkov SIS, opravi ustrezno usposabljanje o varnosti podatkov, temeljnih pravicah, vključno z varstvom podatkov, ter o pravilih in postopkih za obdelavo podatkov, določenih v Priročniku SIRENE. Osebje se obvesti o vseh relevantnih določbah v zvezi s kaznivimi dejanji in kaznimi, vključno s tistimi, ki so določene v členu 73.

2. Države članice imajo nacionalne programe usposabljanja za SIS, ki vključujejo usposabljanje končnih uporabnikov ter osebja uradov SIRENE.

Ta program usposabljanja je lahko del splošnega programa usposabljanja na nacionalni ravni, ki zajema usposabljanje na drugih ustreznih področjih.

3. Skupni tečaji usposabljanja se organizirajo na ravni Unije vsaj enkrat letno, da se okrepi sodelovanje med uradi SIRENE.







POGLAVJE III

Pristojnosti eu-LISA

Člen 15

Operativno upravljanje

1. eu-LISA je pristojna za operativno upravljanje centralnega SIS. eu-LISA v sodelovanju z državami članicami zagotovi, da se za centralni SIS pod pogojem analize stroškov in koristi zmeraj uporablja najboljša razpoložljiva tehnologija.

2. eu-LISA je prav tako pristojna za naslednje naloge v zvezi s komunikacijsko infrastrukturo: (a) nadzor; (b) varnost; (c) usklajevanje odnosov med državami članicami in ponudnikom; (d) naloge v zvezi z izvrševanjem proračuna; (e) nabavo in posodabljanje ter (f) pogodbena vprašanja.

3. eu-LISA je pristojna tudi za naslednje naloge v zvezi z uradi SIRENE in komunikacijo med temi uradi: (a) usklajevanje, upravljanje in podpiranje testiranja; (b) vzdrževanje in posodabljanje tehničnih specifikacij za izmenjavo dopolnilnih informacij med uradi SIRENE in komunikacijske infrastrukture ter (c) upravljanje učinka tehničnih sprememb, kadar vplivajo na SIS in na izmenjavo dopolnilnih informacij med uradi SIRENE.

4. eu-LISA razvije in vzdržuje mehanizem in postopke za preverjanje kakovosti podatkov v CS-SIS. Glede tega državam članicam predloži redna poročila.

eu-LISA Komisiji predloži redno poročilo o morebitnih težavah in zadevnih državah članicah.

Komisija Evropskemu parlamentu in Svetu predloži redno poročilo o morebitnih težavah glede kakovosti podatkov.

5. eu-LISA izvaja tudi naloge, povezane z zagotavljanjem usposabljanja o tehnični uporabi SIS in o ukrepih za izboljšanje kakovosti podatkov SIS.

6. Operativno upravljanje centralnega SIS obsega vse naloge, ki so potrebne, da centralni SIS deluje v skladu s to uredbo 24 ur na dan 7 dni v tednu, zlasti vzdrževalna dela in tehnični razvoj, potreben za nemoteno delovanje sistema. Te naloge vključujejo tudi usklajevanje, upravljanje in podpiranje testiranja centralnega SIS in N.SIS, ki zagotavljajo, da centralni SIS in N.SIS delujejo v skladu z zahtevami za tehnično in funkcionalno skladnost iz člena 9.

7. Komisija sprejme izvedbene akte, s katerimi določi tehnične zahteve za komunikacijsko infrastrukturo. Ti izvedbeni akti se sprejmejo v skladu s postopkom pregleda iz člena 76(2).

Člen 16

Varnost – eu-LISA

1. eu-LISA sprejme potrebne ukrepe, vključno z varnostnim načrtom, načrtom za neprekinjeno delovanje in načrtom za vnovično vzpostavitev delovanja po nepredvidljivih dogodkih za centralni SIS in komunikacijsko infrastrukturo, za: (a) fizično zaščito podatkov, vključno z izdelavo načrtov ukrepov za zaščito ključne infrastrukture ob nepredvidljivih dogodkih; (b) preprečitev dostopa nepooblaščenim osebam do objektov in opreme za obdelavo podatkov, ki se uporabljajo za obdelavo osebnih podatkov (nadzor dostopa do objektov in opreme); (c) preprečitev nepooblaščenega branja, kopiranja, spreminjanja ali odstranjevanja nosilcev podatkov (nadzor nosilcev podatkov); (d) preprečitev nepooblaščenega vnosa podatkov in nedovoljenega preverjanja, spreminjanja ali brisanja shranjenih osebnih podatkov (nadzor shranjevanja); (e) preprečitev, da bi nepooblaščene osebe prek opreme za prenos podatkov uporabljale sisteme za samodejno obdelavo podatkov (nadzor uporabnikov); (f) preprečitev nepooblaščene obdelave podatkov v SIS in kakršnega koli nepooblaščenega spreminjanja ali izbrisa podatkov, obdelanih v SIS (nadzor vnosa podatkov); (g) zagotovitev, da imajo osebe, pooblaščene za uporabo sistema za samodejno obdelavo podatkov, dostop samo do podatkov, ki jih zajema njihovo pooblastilo za dostop, in sicer na podlagi individualnih in nezamenljivih uporabniških identifikatorjev ter zaupnega načina dostopa (nadzor dostopa); (h) vzpostavitev profilov z opisi funkcij in pristojnosti oseb, ki imajo pooblastilo za dostop do podatkov ali objektov in opreme za obdelavo podatkov, pri čemer te profile na zahtevo brez odlašanja zagotovi Evropskemu nadzorniku za varstvo podatkov (profili zaposlenih); (i) zagotovitev, da se lahko preveri in ugotovi, katerim organom se lahko prek opreme za prenos podatkov pošiljajo osebni podatki (nadzor prenosa); (j) zagotovitev, da se lahko naknadno preveri in ugotovi, kateri osebni podatki so bili vneseni v sisteme za samodejno obdelavo podatkov ter kdaj in kdo jih je vnesel (nadzor vnosa); (k) preprečitev nepooblaščenega branja, kopiranja, spreminjanja ali brisanja osebnih podatkov med prenosom osebnih podatkov ali med pošiljanjem nosilcev podatkov, zlasti z ustreznimi metodami šifriranja (nadzor pošiljanja); (l) spremljanje učinkovitosti varnostnih ukrepov iz tega odstavka in sprejetje potrebnih organizacijskih ukrepov v zvezi z notranjim spremljanjem, da se zagotovi skladnost s to uredbo (notranja revizija); (m) zagotovitev, da je mogoče nameščeni sistem v primeru prekinitve delovanja ponovno vzpostaviti v normalno delovanje (obnova); (n) zagotovitev, da funkcije SIS pravilno delujejo, da se napake sporočijo (zanesljivost) in da osebni podatki, shranjeni v SIS, ne morejo postati neuporabni zaradi okvare sistema (celovitost) ter (o) zagotovitev varnosti njegovih tehničnih lokacij.

2. Kar zadeva varnost v zvezi z obdelavo in izmenjavo dopolnilnih informacij prek komunikacijske infrastrukture, eu-LISA sprejme ukrepe, enakovredne tistim iz odstavka 1.

Člen 17

Zaupnost – eu-LISA

1. Brez poseganja v člen 17 Kadrovskih predpisov eu-LISA za vse osebje, ki dela s podatki SIS, uporablja ustrezna pravila glede poslovne skrivnosti ali druge enakovredne obveze glede zaupnosti, ki ustrezajo standardu, primerljivemu s tistimi iz člena 11 te uredbe. Ta obveznost velja tudi po tem, ko te osebe zapustijo delovno mesto ali prekinejo delovno razmerje, oziroma po prenehanju njihovih dejavnosti.

2. Kar zadeva zaupnost v zvezi z izmenjavo dopolnilnih informacij prek komunikacijske infrastrukture, eu-LISA sprejme ukrepe, enakovredne tistim iz odstavka 1.

3. Kadar eu-LISA pri kakršnih koli nalogah, povezanih s SIS, sodeluje z zunanjimi izvajalci, pozorno spremlja dejavnosti izvajalca, da zagotovi skladnost z vsemi določbami te uredbe, zlasti glede varnosti, zaupnosti in varstva podatkov.

4. Operativno upravljanje CS-SIS se ne sme zaupati zasebnim podjetjem ali zasebnim organizacijam.

Člen 18

Vodenje dnevnikov na centralni ravni

1. eu-LISA zagotovi, da se vsak dostop do osebnih podatkov ali izmenjava teh podatkov v okviru CS-SIS zabeleži za namene, navedene v členu 12(1).

2. Dnevniki morajo vsebovati zlasti zgodovino razpisa ukrepa, datum in čas obdelave podatkov, podatke, ki so bili uporabljeni za opravljanje poizvedbe, sklic na obdelane podatke ter individualne in edinstvene uporabniške identifikatorje pristojnega organa, ki podatke obdeluje.

3. Če se poizvedba opravi na podlagi daktiloskopskih podatkov ali podobe obraza v skladu s členom 43, morajo dnevniki z odstopanjem od odstavka 2 tega člena vsebovati vrsto podatkov, uporabljenih za poizvedbo, namesto dejanskih podatkov.

4. Dnevniki se lahko uporabljajo samo za namene iz odstavka 1 in se izbrišejo tri leta po njihovem nastanku. Dnevniki, ki vsebujejo zgodovino razpisov ukrepov, se izbrišejo tri leta po izbrisu razpisov ukrepov.

5. Dnevniki se lahko hranijo dlje kot za obdobje iz odstavka 4, če so potrebni za postopke spremljanja, ki že potekajo.

6. Za namene notranjega spremljanja in zagotavljanja pravilnega delovanja CS-SIS ter celovitosti in varnosti podatkov, ima eu-LISA v mejah svojih pristojnosti dostop do dnevnikov.

Evropski nadzornik za varstvo podatkov ima v okviru svojih pristojnosti in na zahtevo dostop do teh dnevnikov, da lahko opravlja svoje naloge.

▼M2

Člen 18b

Vodenje dnevnikov za namene interoperabilnosti z ETIAS

Dnevniki vseh postopkov obdelave podatkov, ki se izvedejo v okviru SIS in Evropskega sistema za potovalne informacije in odobritve (ETIAS) v skladu s členom 50b te uredbe, se vodijo v skladu s členom 18 te uredbe in členom 69 Uredbe (EU) 2018/1240 Evropskega parlamenta in Sveta ( 5 ).

▼B







POGLAVJE IV

Obveščanje javnosti

Člen 19

Kampanje obveščanja o SIS

Ob začetku uporabe te uredbe Komisija v sodelovanju z nadzornimi organi in Evropskim nadzornikom za varstvo podatkov izvede kampanjo obveščanja javnosti o ciljih SIS, podatkih, shranjenih v SIS, organih z dostopom do SIS in pravicah posameznikov, na katere se nanašajo osebni podatki. Komisija v sodelovanju z nadzornimi organi in Evropskim nadzornikom za varstvo podatkov redno izvaja tovrstne kampanje. Komisija vzdržuje spletno mesto, na voljo javnosti za vse relevantne informacije v zvezi s SIS. Države članice v sodelovanju s svojimi nadzornimi organi pripravijo in izvajajo ustrezne politike, potrebne za splošno obveščanje državljanov in prebivalcev o SIS.







POGLAVJE V

Kategorije podatkov in označitve

Člen 20

Kategorije podatkov

1. Brez poseganja v člen 8(1) ali v določbe te uredbe, ki urejajo shranjevanje dodatnih podatkov, SIS vsebuje samo tiste kategorije podatkov, ki jih zagotovi vsaka država članica, kot se zahteva za namene iz členov 26, 32, 34, 36, 38 in 40.

2. Kategorije podatkov so: (a) podatki o osebah, za kater je bil vnesen razpis ukrepa; (b) podatki o predmetih iz členov 26, 32, 34, 36 in 38.

3. Vsak razpis ukrepa v SIS, ki vključuje podatke o osebah, vsebuje samo naslednje podatke: (a) priimke; (b) imena; (c) imena in priimke ob rojstvu; (d) prej uporabljana imena in priimke ter privzeta imena; (e) morebitne objektivne fizične posebnosti, ki se ne spreminjajo; (f) kraj rojstva; (g) datum rojstva; (h) spol; (i) vsa državljanstva; (j) ali je zadevna oseba: (i) oborožena; (ii) nasilna; (iii) pobegnila ali na begu; (iv) v nevarnosti, da stori samomor; (v) oseba, ki predstavlja grožnjo javnemu zdravju, ali (vi) vpletena v katero koli dejavnost iz členov 3 do 14 Direktive (EU) 2017/541; (k) razlog za razpis ukrepa; (l) organ, ki je vpisal razpis ukrepa; (m) sklic na odločitev, ki je privedla do razpisa ukrepa; (n) ukrep, ki ga je treba sprejeti v primeru zadetka; (o) povezave z drugimi razpisi ukrepov na podlagi člena 63; (p) vrsto kaznivega dejanja; (q) nacionalno identifikacijsko številko osebe iz nacionalnega registra; (r) kategorizacijo zadeve, za razpise ukrepov iz člena 32(1); (s) vrsto identifikacijskih dokumentov osebe; (t) državo izdajateljico identifikacijskih dokumentov osebe; (u) številko(-e) identifikacijskih dokumentov osebe; (v) datum izdaje identifikacijskih dokumentov osebe; (w) fotografije in podobe obraza; (x) v skladu s členom 42(3), ustrezni profili DNK; (y) daktiloskopske podatke; (z) kopijo identifikacijskih dokumentov, po možnosti barvno.

4. Komisija sprejme izvedbene akte, s katerimi določi in oblikuje tehnična pravila za vnašanje, posodabljanje, brisanje in opravljanje poizvedb v podatkih iz odstavkov 2 in 3 tega člena ter skupne standarde iz odstavka 5 tega člena. Ti izvedbeni akti se sprejmejo v skladu s postopkom pregleda iz člena 76(2).

5. Tehnična pravila so podobna pravilom za opravljanje poizvedb v CS-SIS, nacionalnih ali skupnih kopijah in tehničnih kopijah, narejenih v skladu s členom 56(2). Temeljijo na skupnih standardih.

Člen 21

Sorazmernost

1. Preden država članica vnese razpis ukrepa in ko podaljša obdobje veljavnosti razpisa ukrepa, določi, ali je zadeva primerna, relevantna in dovolj pomembna, da zahteva razpis ukrepa v SIS.

2. Kadar se oseba ali predmet išče na podlagi razpisa ukrepa v zvezi s terorističnim kaznivim dejanjem, se šteje, da je zadeva primerna, relevantna in dovolj pomembna, da zahteva razpis ukrepa v SIS. Države članice lahko zaradi javne ali nacionalne varnosti razpisa ukrepov izjemoma ne vnesejo, kadar je verjetno, da bo oviral uradne ali zakonite poizvedbe, preiskave ali postopke.

Člen 22

Zahteve za vnos razpisa ukrepa

1. Za vnos razpisa ukrepa v SIS je treba vnesti vsaj podatke iz točk (a), (g), (k) in (n) člena 20(3), razen v situacijah iz člena 40. Če so na voljo, se v SIS vnesejo tudi drugi podatki iz navedenega odstavka.

2. Podatki iz točke (e) člena 20(3) te uredbe se vnesejo le, ko je to nujno potrebno za identifikacijo zadevne osebe. Kadar so taki podatki vneseni, države članice zagotovijo skladnost s členom 10 Direktive (EU) 2016/680.

Člen 23

Združljivost razpisov ukrepov

1. Preden država članica vnese razpis ukrepa, preveri, ali je bil za zadevno osebo ali predmet že vnesen razpis ukrepa v SIS. Da bi preverili, ali je za določeno osebo že vnesen razpis ukrepa, se opravi tudi preverjanje daktiloskopskih podatkov, če so takšni podatki na voljo.

2. V SIS se vnese samo en razpis ukrepa za vsako osebo in za vsak predmet na državo članico. Po potrebi druge države članice v skladu z odstavkom 3 vnesejo nove razpise ukrepov za isto osebo ali isti predmet.

3. Kadar je za osebo ali predmet že vnesen razpis ukrepa v SIS, država članica, ki želi vnesti nov razpis ukrepa, preveri, da sta razpisa ukrepov združljiva. Če sta združljiva, država članica lahko vnese nov razpis ukrepa. Če sta razpisa nezdružljiva, se ustrezna urada SIRENE zadevnih držav članic posvetujeta prek izmenjave dopolnilnih informacij, da bi dosegla dogovor. Pravila o združljivosti razpisov ukrepov se določijo v Priročniku SIRENE. Odstopanja od pravil o združljivosti so mogoča po posvetovanju držav članic, če gre za zaščito temeljnih nacionalnih interesov.

4. V primeru zadetkov v zvezi z več razpisi ukrepov za isto osebo ali predmet, država članica izvršiteljica upošteva prednostna pravila za razpise ukrepov iz Priročnika SIRENE.

Če so različne države članice za osebo vnesle več razpisov ukrepov, se razpisi ukrepov za prijetje, vneseni v skladu s členom 26, izvedejo prednostno v skladu s členom 25.

Člen 24

Splošne določbe o označitvi

1. Kadar država članica meni, da izvršitev razpisanega ukrepa, vnesenega v skladu s členom 26, 32 ali 36, ni v skladu z njenim nacionalnim pravom, njenimi mednarodnimi obveznostmi ali temeljnimi državnimi interesi, lahko zahteva, da se razpisu ukrepa doda označitev, ki pomeni, da ukrep, predlagan v razpisu, na njenem ozemlju ne bo izveden. Označitev doda urad SIRENE države članice izdajateljice.

2. Da bi države članice lahko zahtevale, da se označitev doda razpisu ukrepa, vnesenem v skladu s členom 26, so vse države članice prek izmenjave dopolnilnih informacij samodejno obveščene o vsakem novem tovrstnem razpisu ukrepa.

3. Če v posebej nujnih in resnih primerih država članica izdajateljica zahteva izvršitev ukrepa, država članica izvršiteljica preuči, ali lahko dovoli izbris označitve, dodane na njeno zahtevo. Če država članica izvršiteljica to lahko stori, sprejme potrebne ukrepe za takojšnjo izvršitev ukrepa.

Člen 25

Označitev razpisov ukrepov za prijetje zaradi predaje

1. Kadar se uporablja Okvirni sklep 2002/584/PNZ, država članica od države članice izdajateljice zahteva, da se razpisu ukrepa za prijetje zaradi predaje naknadno doda označitev, ki preprečuje prijetje, kadar je pristojni sodni organ po nacionalnem pravu zavrnil izvršitev evropskega naloga za prijetje iz razlogov za neizvršitev in kadar je bilo zahtevano, da se doda označitev.

Država članica lahko tudi zahteva, da se razpisu ukrepa doda označitev, če njen pristojni sodni organ med postopkom predaje izpusti osebo za katero je bil izdan razpis ukrepa.

2. Vendar lahko na zahtevo sodnega organa, pristojnega po nacionalnem pravu, na osnovi splošnega navodila ali za posamezne primere, država članica od države članice izdajateljice tudi zahteva, da se razpisu ukrepa za prijetje zaradi predaje doda označitev, če je očitno, da bo treba izvršitev evropskega naloga za prijetje zavrniti.







POGLAVJE VI

Razpisi ukrepov za osebe, za katere se zahteva prijetje zaradi predaje ali izročitve

Člen 26

Cilji in pogoji za vnos razpisov ukrepov

1. Razpisi ukrepov za osebe, za katere se zahteva prijetje zaradi predaje na podlagi evropskega naloga za prijetje, ali razpisi ukrepov za osebe, za katere se zahteva prijetje zaradi izročitve, se vnesejo na zahtevo sodnega organa države članice izdajateljice.

2. Razpisi ukrepov za prijetje zaradi predaje se prav tako vnesejo na podlagi nalogov za prijetje, izdanih v skladu s sporazumi, sklenjenimi med Unijo in tretjimi državami na podlagi Pogodb za namen predaje oseb na podlagi naloga za prijetje, ki določajo posredovanje takega naloga za prijetje prek SIS.

3. V tej uredbi se vsako sklicevanje na določbe Okvirnega sklepa 2002/584/PNZ razume tudi kot sklicevanje na ustrezne določbe sporazumov, sklenjenih med Unijo in tretjimi državami na podlagi Pogodb za namen predaje oseb na podlagi naloga za prijetje, ki določajo posredovanje takega naloga za prijetje prek SIS.

4. Država članica izdajateljica lahko v primeru operacije, ki še poteka, končnim uporabnikom v državah članicah, vključenih v operacijo, začasno onemogoči poizvedbo o obstoječem razpisu ukrepa za prijetje, vnesenega v skladu s tem členom. V takih primerih je razpis ukrepa dostopen le uradom SIRENE. Države članice onemogočijo dostop do razpisa ukrepa le, če: (a) namena operacije ni mogoče doseči z drugimi ukrepi; (b) pristojni sodni organ države članice izdajateljice izda predhodno dovoljenje in (c) so bile vse države članice, vključene v operacijo, obveščene prek izmenjave dopolnilnih informacij.

Funkcija iz prvega pododstavka se uporablja največ 48 ur. Vendar se lahko to obdobje večkrat podaljša za nadaljnjih 48 ur, če za to obstaja operativna potreba. Države članice hranijo statistične podatke o številu razpisov ukrepov za katere se uporabi ta funkcija.

5. Kadar obstajajo jasni indici, da so predmeti iz točk (a), (b), (c), (e), (g), (h), (j) in (k) člena 38(2) povezani z osebo, za katero velja razpis ukrepa na podlagi odstavkov 1 in 2 tega člena, se lahko vnesejo razpisi ukrepov za navedene predmete, da se ta oseba izsledi. V takih primerih se razpis ukrepa za osebo in razpis ukrepa za predmet povežeta v skladu s členom 63.

6. Komisija sprejme izvedbene akte, s katerimi določi in oblikuje pravila za vnašanje, posodabljanje, brisanje in opravljanje poizvedb v podatkih iz odstavka 5 tega člena. Ti izvedbeni akti se sprejmejo v skladu s postopkom pregleda iz člena 76(2).

Člen 27

Dodatni podatki o osebah, za katere se zahteva prijetje zaradi predaje

1. V primeru osebe, za katero se zahteva prijetje zaradi predaje na podlagi evropskega naloga za prijetje, država članica izdajateljica v SIS vnese kopijo izvirnika evropskega naloga za prijetje.

Država članica lahko v razpis ukrepa za prijetje zaradi predaje vnese kopijo več evropskih nalogov za prijetje.

2. Država članica izdajateljica lahko vnese kopijo prevoda evropskega naloga za prijetje v enem ali več uradnih jezikih institucij Unije.

Člen 28

Dopolnilne informacije o osebah, za katere se zahteva prijetje zaradi predaje

Država članica izdajateljica razpisa ukrepa za prijetje zaradi predaje, drugim državam članicam prek izmenjave dopolnilnih informacij posreduje podatke iz člena 8(1) Okvirnega sklepa 2002/584/PNZ.

Člen 29

Dopolnilne informacije o osebah, za katere se zahteva prijetje zaradi izročitve

1. Država članica izdajateljica razpisa ukrepa zaradi izročitve, vsem drugim državam članicam prek izmenjave dopolnilnih informacij posreduje naslednje podatke: (a) ime organa, ki je zaprosil za prijetje; (b) ali obstaja nalog za prijetje ali dokument z enakim pravnim učinkom ali izvršljiva sodba; (c) vrsto in pravno kvalifikacijo kaznivega dejanja; (d) opis okoliščin storitve kaznivega dejanja, vključno s časom, krajem in stopnjo krivde osebe, za katero je bil vnesen razpis ukrepa; (e) če je mogoče, posledice kaznivega dejanja in (f) kateri koli drug podatek, uporaben ali potreben za izvršitev razpisa ukrepa.

2. Podatki iz odstavka 1 tega člena se ne posredujejo, kadar so že bili posredovani podatki iz člena 27 ali 28 in se ti štejejo kot zadostni, da lahko država članica izvršiteljica izvrši razpis ukrepa.

Člen 30

Preoblikovanje ukrepov v zvezi z razpisi ukrepov za prijetje zaradi predaje ali izročitve

Kadar prijetje ni mogoče, ker ga je država članica, ki je bila zanj zaprošena, zavrnila v skladu s postopki za označitev iz člena 24 ali 25 ali ker v primeru razpisa ukrepa za prijetje zaradi izročitve preiskava ni bila zaključena, država članica, ki je za prijetje zaprošena, ukrepa v zvezi z razpisom ukrepa tako, da sporoči kraj, kjer se zadevna oseba nahaja oziroma se je nahajala.

Člen 31

Izvršitev ukrepa na podlagi razpisa ukrepa za prijetje zaradi predaje ali izročitve

1. Razpis ukrepa, vnesen v SIS v skladu s členom 26, in dodatni podatki iz člena 27 skupaj predstavljajo in imajo isti učinek kot evropski nalog za prijetje, izdan v skladu z Okvirnim sklepom 2002/584/PNZ, kadar se uporablja navedeni okvirni sklep.

2. Kadar se Okvirni sklep 2002/584/PNZ ne uporablja, ima razpis ukrepa, vnesen v SIS v skladu s členoma 26 in 29, enako pravno veljavo kot prošnja za začasen pripor iz člena 16 Evropske konvencije o izročitvi z dne 13. decembra 1957 ali člena 15 Beneluške pogodbe o izročitvi in medsebojni pravni pomoči v kazenskih zadevah z dne 27. junija 1962.







POGLAVJE VII

Razpisi ukrepov za pogrešane osebe ali ranljive osebe, ki jim je treba preprečiti potovanje

Člen 32

Cilji in pogoji za vnos razpisov ukrepov

1. V SIS se na zahtevo pristojnega organa države članice izdajateljic vnesejo razpisi ukrepov za naslednje kategorije oseb: (a) pogrešane osebe, ki jih je treba zaščititi: (i) zaradi njihove lastne zaščite; (ii) da se prepreči grožnja javnemu redu ali javni varnosti; (b) pogrešane osebe, ki jih ni treba zaščititi; (c) otroci, pri katerih obstaja tveganje, da jih ugrabi kateri od staršev, družinskih članov ali skrbnikov in ki jim je treba preprečiti potovanje; (d) otroci, ki jim je treba preprečiti potovanje, ker obstaja konkretno in očitno tveganje, da bodo odpeljani z ozemlja države članice ali ga bodo zapustili, in (i) postali žrtve trgovine z ljudmi ali prisilnih porok, pohabljanja ženskih spolnih organov ali drugih oblik nasilja na podlagi spola; (ii) postali žrtve terorističnih kaznivih dejanj ali v njih sodelovali ali (iii) bodo rekrutirani ali vpoklicani v oborožene skupine ali prisiljeni, da aktivno sodelujejo v spopadih; (e) ranljive odrasle osebe, ki jim je treba preprečiti potovanje zaradi njihove lastne zaščite, ker obstaja konkretno in očitno tveganje, da bodo odpeljane z ozemlja države članice ali ga bodo zapustile in postale žrtve trgovine z ljudmi ali nasilja na podlagi spola.

2. Točka (a) odstavka 1 se uporablja zlasti za otroke in osebe, ki morajo biti na podlagi odločitve pristojnega organa nameščene v ustrezno ustanovo.

3. Razpis ukrepa za otroka iz točke (c) odstavka 1 se vnese na podlagi odločitve pristojnih organov, vključno s sodnimi organi držav članic, ki imajo pristojnost v zadevah v zvezi s starševsko odgovornostjo, kadar obstaja konkretno in očitno tveganje, da bi bil otrok nezakonito in nemudoma odpeljan iz države članice, v kateri se nahajajo pristojni organi.

4. Razpis ukrepa za osebe iz točk (d) in (e) odstavka 1 se vnese na podlagi odločitve pristojnih organov, vključno s sodnimi organi.

5. Država članica izdajateljica redno preverja potrebo po ohranitvi razpisov ukrepov iz točk (c), (d) in (e) odstavka 1 tega člena v skladu s členom 53(4).

6. Država članica izdajateljica zagotovi vse naslednje: (a) da je iz podatkov, ki jih vnese v SIS, razvidno, v katero od kategorij iz odstavka 1 sodi oseba, na katero se nanaša razpis ukrepa. (b) da je iz podatkov, ki jih vnese v SIS, razvidno, za katero vrsto primera gre, kadar je vrsta primera znana, ter (c) da ima njihov urad SIRENE, kar zadeva razpise ukrepov, vnesene v skladu s točkami (c), (d) in (e) odstavka 1, na voljo vse zadevne informacije, ko se ustvari razpis ukrepa.

7. Štiri mesece preden otrok, za katerega je bil izdan razpis ukrepa na podlagi tega člena, postane polnoleten v skladu z nacionalnim pravom države članice izdajateljice, CS-SIS slednjo samodejno obvesti, da je treba posodobiti razlog za razpis ukrepa in ukrep, ki ga je treba sprejeti, ali pa izbrisati razpis ukrepa.

8. Kadar obstajajo jasni indici, da so predmeti iz točk (a), (b), (c), (e), (g), (h) in (k) člena 38(2) povezani z osebo, za katero velja razpis ukrepa na podlagi odstavka 1 tega člena, se lahko vnesejo razpisi ukrepov za te predmete, da se ta oseba izsledi. V takih primerih se razpis ukrepa za osebo in razpis ukrepa za predmet povežeta v skladu s členom 63.

9. Komisija sprejme izvedbene akte, s katerimi določi in oblikuje pravila za kategorizacijo posameznih vrst primerov in vnašanje podatkov iz odstavka 6. Vrste primerov pogrešanih otrok vključujejo vsaj pobegle otroke, otroke brez spremstva v okviru migracij in otroke, za katere obstaja tveganje, da jih ugrabi kateri od staršev.

Komisija sprejme tudi izvedbene akte, s katerimi določi in oblikuje tehnična pravila za vnašanje, posodabljanje, brisanje in opravljanje poizvedb v podatkih iz odstavka 8.

Ti izvedbeni akti se sprejmejo v skladu s postopkom pregleda iz člena 76(2).

Člen 33

Izvršitev ukrepa na podlagi razpisa ukrepa

1. V primeru izsleditve osebe iz člena 32 pristojni organi države članice izvršiteljice ob upoštevanju zahtev iz odstavka 4 državi članici izdajateljici sporočijo kraj, kjer se oseba nahaja oziroma se je nahajala.

2. V primeru oseb, ki jih je treba zaščititi, iz točk (a), (c), (d) in (e) člena 32(1) se država članica izvršiteljica prek izmenjave dopolnilnih informacij takoj posvetuje s svojimi pristojnimi organi in pristojnimi organi države članice izdajateljice, da se lahko brez odlašanja doseže dogovor o ukrepih, ki jih je treba sprejeti. Pristojni organi v državi članici izvršiteljici lahko v skladu z nacionalnim pravom osebe odpeljejo na varno, da se prepreči njihova nadaljnja pot.

3. V primeru otrok se vsaka odločitev o sprejetju ukrepov ali odločitev o selitvi otroka na varno iz odstavka 2 sprejme v skladu z največjo koristjo otroka. Take odločitve se sprejmejo takoj in najpozneje v 12 urah po tem, ko je bil otrok najden, po potrebi v posvetovanju z ustreznimi organi za zaščito otrok.

4. Podatki o polnoletni pogrešani osebi, ki je bila izsledena, se lahko sporočijo samo s privolitvijo zadevne osebe, razen kadar gre za sporočanje med pristojnimi organi. Vendar lahko pristojni organi osebi, ki je osebo prijavila kot pogrešano, sporočijo, da je bil razpis ukrepa izbrisan, ker je bila oseba izsledena.







POGLAVJE VIII

Razpisi ukrepov za osebe, iskane zaradi sodelovanja v sodnem postopku

Člen 34

Cilji in pogoji za vnos razpisov ukrepov

1. Za namene sporočanja kraja prebivanja ali stalnega prebivališča osebe, na zahtevo pristojnega organa, države članice v SIS vnesejo razpise ukrepov za: (a) priče; (b) osebe, ki jim je bil vročen poziv za zglasitev pred sodnimi organi v zvezi s kazenskim postopkom zaradi dejanj, zaradi katerih so preganjane, ali o osebe, ki se iščejo, da se jim nalog vroči; (c) osebe, ki jim je treba vročiti kazensko sodbo ali druge dokumente v zvezi s kazenskim postopkom zaradi dejanj, zaradi katerih so preganjane; (d) osebe, ki jim je treba vročiti poziv za nastop prestajanja zaporne kazni.

2. Kadar obstajajo jasni indici, da so predmeti iz točk (a), (b), (c), (e), (g), (h) in (k) člena 38(2) povezani z osebo, za katero velja razpis ukrepa na podlagi odstavka 1 tega člena, se lahko vnesejo razpisi ukrepov za te predmete, da se ta oseba izsledi. V takšnih primerih se razpis ukrepa za osebo in razpis ukrepa za predmet povežeta v skladu s členom 63.

3. Komisija sprejme izvedbene akte, s katerimi določi in oblikuje tehnična pravila, potrebna za vnašanje, posodabljanje, brisanje in opravljanje poizvedb v podatkih iz odstavka 2 tega člena. Ti izvedbeni akti se sprejmejo v skladu s postopkom pregleda iz člena 76(2).

Člen 35

Izvršitev ukrepa na podlagi razpisa ukrepa

Zahtevani podatki se državi članici izdajateljici sporočijo prek izmenjave dopolnilnih informacij.







POGLAVJE IX

Razpisi ukrepov za osebe in predmete zaradi prikrite kontrole, poizvedovalne kontrole ali namenske kontrole

Člen 36

Cilji in pogoji za vnos razpisov ukrepov

1. Razpisi ukrepov za osebe, predmete iz točk (a), (b), (c), (e), (g), (h), (j), (k) in (l) člena 38(2) ter negotovinska plačilna sredstva se za namene prikrite, poizvedovalne ali namenske kontrole v skladu s členom 37(3), (4) in (5) vnesejo v skladu z nacionalnim pravom države članice izdajateljice.

2. Ob vnosu razpisov ukrepov za namene prikrite, poizvedovalne ali namenske kontrole in kadar informacije, ki jih želi pridobiti država članica izdajateljica, presegajo podatke iz točk (a) do (h) člena 37(1), država članica izdajateljica razpisu ukrepa doda vse informacije, ki jih išče. Če se te informacije nanašajo na posebne vrste osebnih podatkov iz člena 10 Direktive (EU) 2016/680, se zanje zaprosi le, če so nujno potrebne za specifični namen razpisa ukrepa in za kaznivo dejanje, za katero je bil razpis ukrepa vnesen.

3. Razpisi ukrepov za osebe zaradi prikrite, poizvedovalne ali namenske kontrole se lahko vnesejo za namene preprečevanja, odkrivanja, preiskovanja ali pregona kaznivih dejanj, izvrševanja kazenske sodbe in preprečevanja ogrožanja javne varnosti v eni ali več izmed naslednjih okoliščin: (a) kadar obstajajo jasni indici, da oseba namerava izvršiti ali izvršuje katero koli kaznivo dejanje iz člena 2(1) in (2) Okvirnega sklepa 2002/584/PNZ; (b) kadar so podatki iz člena 37(1) potrebni za izvršitev zaporne kazni ali ukrepa odvzema prostosti za osebo, obsojeno za katero koli kaznivo dejanje iz člena 2(1) in (2) Okvirnega sklepa 2002/584/PNZ; (c) kadar je na podlagi celovite ocene osebe, zlasti na podlagi njenih preteklih storjenih kaznivih dejanj, mogoče domnevati, da bi lahko ta oseba storila kazniva dejanja iz člena 2(1) in 2(2) Okvirnega sklepa 2002/584/PNZ tudi v bodoče.

4. Poleg tega se lahko na zahtevo organov, pristojnih za nacionalno varnost, v skladu z nacionalnim pravom vnesejo razpisi ukrepov za osebe zaradi prikrite, poizvedovalne ali namenske kontrole, kadar obstajajo konkretni indici, da so informacije iz člena 37(1) potrebni za preprečitev resne grožnje, ki jo predstavlja zadevna oseba, ali drugih resnih groženj za notranjo ali zunanjo nacionalno varnost. Država članica, ki vnese razpis ukrepa v skladu s tem odstavkom, o takem razpisu ukrepa obvesti druge države članice. Vsaka država članica določi, katerim organom se te informacije posredujejo. Informacije se posredujejo prek uradov SIRENE.

5. Kadar obstajajo jasni indici, da so predmeti iz točk (a), (b), (c), (e), (g), (h), (j), (k) in (l) člena 38(2) ali negotovinska plačilna sredstva povezani s hudimi kaznivimi dejanji iz odstavka 3 tega člena ali resnimi grožnjami iz odstavka 4 tega člena, se lahko vnesejo razpisi ukrepov za te predmete in povežejo z razpisi ukrepov, vnesenimi v skladu z odstavkoma 3 in 4 tega člena.

6. Komisija sprejme izvedbene akte, s katerimi določi in oblikuje tehnična pravila za vnašanje, posodabljanje, brisanje in opravljanje poizvedb v podatkih iz odstavka 5 tega člena ter dodatnih informacijah iz odstavka 2 tega člena. Ti izvedbeni akti se sprejmejo v skladu s postopkom pregleda iz člena 76(2).

Člen 37

Izvršitev ukrepa na podlagi razpisa ukrepa

1. Za namene prikrite, poizvedovalne ali namenske kontrole država članica izvršiteljica v celoti ali delno zbere in državi članici izdajateljici posreduje naslednje informacije: (a) dejstvo, da je bila izsledena oseba, za katero je bil izdan razpis ukrepa, oziroma da so bili izsledeni predmeti iz točk (a), (b), (c), (e), (g), (h), (j), (k) in (l) člena 38(2) ali negotovinska plačilna sredstva, za katere je bil izdan razpis ukrepa; (b) kraj, čas in razlog kontrole; (c) pot in namembni kraj potovanja; (d) osebe, ki spremljajo osebe, na katere se nanaša razpis ukrepa, ali potniki v vozilu, na plovilu ali zrakoplovu ali osebe, ki spremljajo imetnika praznega uradnega dokumenta ali izdanega identifikacijskega dokumenta, za katere se lahko utemeljeno domneva, da so povezani z osebo, na katero se nanaša razpis ukrepa; (e) vsaka razkrita identiteta in vsak osebni opis osebe, ki uporablja prazni uradni dokument ali izdani identifikacijski dokument, na katerega se nanaša razpis ukrepa; (f) uporabljeni predmeti iz točk (a), (b), (c), (e), (g), (h), (j), (k) in (l) člena 38(2) ali negotovinska plačilna sredstva; (g) predmeti, ki jih ima oseba s seboj, vključno s potovalnimi dokumenti; (h) okoliščine, v katerih so bili izsledeni oseba ali predmeti iz točk (a), (b), (c), (e), (g), (h), (j), (k) in (l) člena 38(2) ali negotovinska plačilna sredstva; (i) vse druge informacije, ki jih želi država članica izdajateljica pridobiti v skladu s členom 36(2).

Če se informacije iz točke (i) prvega pododstavka tega odstavka nanašajo na posebne vrste osebnih podatkov iz člena 10 Direktive (EU) 2016/680, se obdelajo v skladu s pogoji iz navedenega člena in le, če dopolnjujejo druge osebne podatke, ki se obdelujejo za isti namen.

2. Država članica izvršiteljica informacije iz odstavka 1 posreduje prek izmenjave dopolnilnih informacij.

3. Prikrita kontrola zajema prikrito zbiranje čim več informacij iz odstavka 1 med rutinskimi dejavnostmi, ki jih izvajajo pristojni nacionalni organi države članice izvršiteljice. Zbiranje teh informacij ne sme ogroziti prikrite narave kontrol, oseba, za katero je bil izdan razpis ukrepa, pa se nikakor ne sme seznaniti z obstojem razpisa ukrepa.

4. Poizvedovalna kontrola zajema razgovor z osebo, tudi na podlagi informacij ali specifičnih vprašanj, ki jih je država članica izdajateljica dodala razpisu ukrepa v skladu s členom 36(2). Razgovor se opravi v skladu z nacionalnim pravom države članice izvršiteljice.

5. Pri izvajanju namenskih kontrol se lahko zaradi namenov iz člena 36 opravi preiskava oseb, vozil, plovil, zrakoplovov, zabojnikov in predmetov, ki jih ima oseba s seboj. Preiskave se izvedejo v skladu z nacionalnim pravom države članice izvršiteljice.

6. Kadar po nacionalnem pravu države članice izvršiteljice namenske kontrole niso dovoljene, se ta ukrep za zadevno državo članico nadomesti s poizvedovalno kontrolo. Kadar po nacionalnem pravu države članice izvršiteljice poizvedovalne kontrole niso dovoljene, se ta ukrep za zadevno državo članico nadomesti s prikrito kontrolo. Kadar se uporablja Direktiva 2013/48/EU, države članice zagotovijo, da se v skladu s pogoji iz navedene direktive spoštuje pravica osumljenih in obtoženih oseb do dostopa do odvetnika.

7. Odstavek 6 ne posega v obveznost držav članic, da končnim uporabnikom dajo na voljo informacije, za katere se zaprosi v skladu s členom 36(2).







POGLAVJE X

Razpisi ukrepov za predmete zaradi zasega ali za zagotovitev dokazov v kazenskih postopkih

Člen 38

Cilji in pogoji za vnos razpisov ukrepov

1. Države članice vnesejo v SIS razpise ukrepov za predmete, iskane zaradi zasega ali za uporabo kot dokaz v kazenskih postopkih.

2. Razpisi ukrepov se vnesejo po naslednjih kategorijah zlahka prepoznavnih predmetov: (a) motorna vozila ne glede na pogon; (b) priklopniki z lastno težo nad 750 kg; (c) stanovanjske prikolice; (d) industrijska oprema; (e) plovila; (f) motorji plovil; (g) zabojniki; (h) zrakoplovi; (i) motorji zrakoplovov; (j) strelno orožje; (k) prazni uradni dokumenti, ki so bili ukradeni, odtujeni ali izgubljeni oziroma ki naj bi bili taki dokumenti, vendar so lažni; (l) izdani identifikacijski dokumenti, kot so potni listi, osebne izkaznice, dovoljenja za prebivanje, potovalni dokumenti in vozniška dovoljenja, ki so bili ukradeni, odtujeni, izgubljeni ali razveljavljeni oziroma ki naj bi bili taki dokumenti, vendar so lažni; (m) potrdila o registraciji vozil in registrske tablice vozil, ki so bili ukradeni, odtujeni, izgubljeni ali razveljavljeni oziroma ki naj bi bili taki dokumenti ali tablice, vendar so lažni; (n) bankovci (registrirani bankovci) in lažni bankovci; (o) izdelki informacijske tehnologije; (p) prepoznavni sestavni deli motornih vozil; (q) prepoznavni sestavni deli industrijske opreme; (r) drugi prepoznavni predmeti velike vrednosti, kakor so določeni v skladu z odstavkom 3.

Kar zadeva dokumente iz točk (k), (l) in (m), lahko država članica izdajateljica navede, ali so taki dokumenti ukradeni, odtujeni, izgubljeni, neveljavni ali lažni.

3. Na Komisijo se prenese pooblastilo za sprejetje delegiranih aktov v skladu s členom 75 za spremembo te uredbe z opredelitvijo novih podkategorij predmetov iz točk (o), (p), (q) in (r) odstavka 2 tega člena.

4. Komisija sprejme izvedbene akte, s katerimi določi in oblikuje tehnična pravila za vnašanje, posodabljanje, brisanje in opravljanje poizvedb v podatkih iz odstavka 2 tega člena. Ti izvedbeni akti se sprejmejo v skladu s postopkom pregleda iz člena 76(2).

Člen 39

Izvršitev ukrepa na podlagi razpisa ukrepa

1. Kadar poizvedba pokaže, da za izsleden predmet obstaja razpis ukrepa, pristojni organ v skladu z nacionalnim pravom zaseže predmet in se poveže z organom države članice izdajateljice, da se dogovorita o ukrepih, ki jih je treba sprejeti. V ta namen se lahko v skladu s to uredbo posredujejo tudi osebni podatki.

2. Informacije iz odstavka 1 se posredujejo prek izmenjave dopolnilnih informacij.

3. Država članica izvršiteljica sprejme zahtevane ukrepe v skladu z nacionalnim pravom.







POGLAVJE XI

Razpisi ukrepov za neznane iskane osebe za namene identifikacije v skladu z nacionalnim pravom

Člen 40

Razpisi ukrepov za neznane iskane osebe za namene identifikacije v skladu z nacionalnim pravom

Države članice lahko v SIS vnesejo razpise ukrepov za neznane iskane osebe, ki vsebujejo le daktiloskopske podatke. Ti daktiloskopski podatki so lahko popolni ali nepopolni nizi prstnih odtisov ali odtisov dlani, odkriti na kraju izvršitve terorističnega kaznivega dejanja ali drugega hudega kaznivega dejanja, ki se preiskuje. V SIS se vnesejo le, kadar je mogoče z zelo visoko stopnjo verjetnosti domnevati, da pripadajo storilcu kaznivega dejanja.

Če pristojni organi države članice izdajateljice ne morejo ugotoviti identitete osumljene osebe s pomočjo podatkov iz katere koli druge ustrezne nacionalne, evropske ali mednarodne podatkovne zbirke, se lahko daktiloskopski podatki iz prvega pododstavka v to kategorijo razpisov ukrepov vnesejo le z navedbo „neznana iskana oseba“ za namene identifikacije take osebe.

Člen 41

Izvršitev ukrepa na podlagi razpisa ukrepa

V primeru zadetka s podatki, vnesenimi na podlagi člena 40, se identiteta osebe ugotovi v skladu z nacionalnim pravom, hkrati pa se strokovno preveri, da daktiloskopski podatki v SIS pripadajo tej osebi. Države članice izvršiteljice državi članici izdajateljici informacije o identiteti osebe in kraju, kjer se nahaja oziroma se je nahajala, sporočijo prek izmenjave dopolnilnih informacij, da se omogoči hitra preiskava zadeve.







POGLAVJE XII

Posebna pravila za biometrične podatke

Člen 42

Posebna pravila za vnašanje fotografij, podob obraza, daktiloskopskih podatkov in profilov DNK

1. V SIS se vnesejo le fotografije, podobe obraza in daktiloskopski podatki iz točk (w) in (y) člena 20(3), ki izpolnjujejo minimalne standarde kakovosti podatkov in tehnične specifikacije. Preden se taki podatki vnesejo, se opravi preverjanje kakovosti, da se ugotovi, ali so izpolnjeni minimalni standardi kakovosti podatkov in tehnične specifikacije.

2. Daktiloskopski podatki, vneseni v SIS, lahko vsebujejo od enega do deset ploskih prstnih odtisov in od enega do deset povaljanih prstnih odtisov. Vključujejo lahko tudi do dva odtisa dlani.

3. Profil DNK se lahko razpisom ukrepov doda le v primerih iz točke (a) člena 32(1) in po opravljenem preverjanju kakovosti, s katerim se ugotovi, ali so izpolnjeni minimalni standardi kakovosti podatkov in tehnične specifikacije, ter samo takrat, kadar fotografije, podobe obraza ali daktiloskopski podatki niso na voljo ali niso primerni za identifikacijo. Profili DNK oseb, ki so neposredni predniki, potomci ali sorojenci posameznika, na katerega se nanaša razpis ukrepa, se lahko dodajo razpisu ukrepa, če te osebe v to izrecno privolijo. Kadar se razpisu ukrepa doda profil DNK, mora ta vsebovati le minimalne informacije, ki so nujno potrebne za identifikacijo pogrešane osebe.

4. Minimalni standardi kakovosti podatkov in tehnične specifikacije se določijo v skladu z odstavkom 5 tega člena za shranjevanje biometričnih podatkov iz odstavkov 1 in 3 tega člena. Ti minimalni standardi kakovosti podatkov in tehnične specifikacije določajo raven kakovosti, ki je potrebna za uporabo podatkov za preverjanje identitete osebe v skladu s členom 43(1) in za uporabo podatkov za identificiranje osebe v skladu s členom 43(2) do (4).

5. Komisija sprejme izvedbene akte, s katerimi določi minimalne standarde kakovosti podatkov in tehnične specifikacije iz odstavkov 1, 3 in 4 tega člena. Ti izvedbeni akti se sprejmejo v skladu s postopkom pregleda iz člena 76(2).

Člen 43

Posebna pravila za preverjanje ali opravljanje poizvedb na podlagi fotografij, podob obraza, daktiloskopskih podatkov in profilov DNK

1. Kadar razpis ukrepa v SIS vsebuje fotografije, podobe obraza, daktiloskopske podatke in profile DNK, se takšne fotografije, podobe obraza, daktiloskopski podatki in profili DNK uporabijo za potrditev identitete osebe, ki je bila najdena na podlagi alfanumerične poizvedbe v SIS.

2. Poizvedbe na podlagi daktiloskopskih podatkov se za namene identifikacije osebe lahko opravijo v vseh primerih. Poizvedbe na podlagi daktiloskopskih podatkov se morajo opraviti za namene identifikacije osebe, kadar identitete osebe ni mogoče ugotoviti na noben drug način. V ta namen centralni SIS vsebuje sistem za avtomatizirano identifikacijo prstnih odtisov (AFIS).

3. Poizvedbe na podlagi daktiloskopskih podatkov v SIS v zvezi z razpisi ukrepov, vnesenimi v skladu s členi 26, 32, 36 in 40, se lahko opravijo tudi s popolnimi ali nepopolnimi nizi prstnih odtisov ali z odtisov dlani, odkritimi na kraju hudega kaznivega dejanja ali terorističnega kaznivega dejanja, ki se preiskuje, kadar je mogoče z visoko stopnjo verjetnosti domnevati, da ti nizi odtisov pripadajo storilcu kaznivega dejanja in pod pogojem, da se sočasno opravi poizvedba v ustreznih podatkovnih zbirkah prstnih odtisov države članice.

4. Fotografije in podobe obraza se lahko uporabijo za identifikacijo osebe, takoj ko to postane tehnično izvedljivo in ob zagotovitvi visoke stopnje zanesljivosti identifikacije, v okviru pregledov na rednih mejnih prehodih.

Preden se ta funkcija uporabi v SIS, Komisija predstavi poročilo o razpoložljivosti, pripravljenosti in zanesljivosti potrebne tehnologije. O poročilu se posvetuje z Evropskim parlamentom.

Po začetku uporabe te funkcije na rednih mejnih prehodih se na Komisijo prenese pooblastilo za sprejemanje delegiranih aktov v skladu s členom 75, da se ta uredba dopolni v zvezi z določitvijo drugih okoliščin, v katerih se lahko fotografije in podobe obraza uporabijo za identifikacijo oseb.







POGLAVJE XIII

Pravica dostopa in pregled razpisov ukrepov

Člen 44

Pristojni organi s pravico dostopa do podatkov v SIS

1. Pristojni nacionalni organi imajo dostop do podatkov, vnesenih v SIS, in pravico do opravljanja poizvedb neposredno v takšnih podatkih ali v kopiji podatkovne zbirke SIS za namene: (a) mejne kontrole v skladu z Uredbo (EU) 2016/399; (b) policijske in carinske kontrole v zadevni državi članici ter usklajevanje takih kontrol s strani imenovanih organov; (c) preprečevanja, odkrivanja, preiskovanja ali preganjanja terorističnih kaznivih dejanj ali drugih hudih kaznivih dejanj ali izvrševanja kazenskih sankcij v zadevni državi članici, pod pogojem, da se uporablja Direktiva (EU) 2016/680; (d) preučitev pogojev in odločanje v zvezi z vstopom državljanov tretjih držav na ozemlje držav članic in prebivanjem na njem, vključno z dovoljenji za prebivanje in vizumi za dolgoročno prebivanje, ter vračanjem državljanov tretjih držav in izvajanja kontrol državljanov tretjih držav, ki nezakonito vstopijo na ozemlje držav članic ali na njem nezakonito prebivajo; (e) varnostnih kontrol državljanov tretjih držav, ki zaprosijo za mednarodno zaščito, če ti organi, ki opravljajo kontrole, niso „organi za presojo“, kot so opredeljeni v točki (f) člena 2 Direktive 2013/32/EU Evropskega parlamenta in Sveta ( 6 ), in po potrebi za namene nudenja nasvetov v skladu z Uredbo Sveta (ES) št. 377/2004 ( 7 ); ▼M1 (f) preverjanje različnih identitet in boj proti identitetnim prevaram v skladu s poglavjem V Uredbe (EU) 2019/818; ▼M2 (h) ročna obdelava prošenj ETIAS s strani nacionalne enote ETIAS na podlagi člena 8 Uredbe (EU) 2018/1240. ▼B

2. Nacionalni organi, pristojni za naturalizacijo, lahko v skladu z nacionalnim pravom za namene obravnave prošnje za naturalizacijo uveljavljajo pravico dostopa do podatkov v SIS in pravico do neposrednega opravljanja poizvedb v takšnih podatkih.

3. Tudi nacionalni pravosodni organi, vključno s tistimi, ki so v okviru svojih nalog v skladu z nacionalnim pravom pristojni za uvedbo javnega pregona v kazenskih postopkih in za sodne preiskave pred vložitvijo obtožnice zoper osebo, ter njihovi usklajevalni organi lahko uveljavljajo pravico do dostopa do podatkov v SIS in pravico do neposrednega opravljanja poizvedb v takšnih podatkih.

4. Pristojni organi iz tega člena se uvrstijo na seznam iz člena 56(7).

Člen 45

Službe za registracijo vozil

1. Službe držav članic, pristojne za izdajanje potrdil o registraciji vozil, kakor je določeno v Direktivi Sveta 1999/37/ES ( 8 ), imajo dostop do podatkov, vnesenih v SIS v skladu s točkami (a), (b), (c), (m) in (p) člena 38(2) te uredbe, samo za namen preverjanja, ali so vozila ter spremna potrdila o registraciji vozil in registrske tablice, ki so jim bili predloženi za registracijo, ukradeni, odtujeni, izgubljeni ali naj bi bili taki dokumenti, vendar so lažni, oziroma so iskani za namene zagotovitve dokazov v kazenskih postopkih.

Dostop služb iz prvega pododstavka do podatkov ureja nacionalno pravo in je omejen na specifične pristojnosti zadevnih služb.

2. Službe iz odstavka 1, ki so vladne službe, imajo pravico do neposrednega dostopa do podatkov v SIS.

3. Službe iz odstavka 1 tega člena, ki niso vladne službe, imajo dostop do podatkov v SIS samo s posredovanjem organa iz člena 44. Ta organ ima pravico neposrednega dostopa do podatkov in njihovega posredovanja zadevni službi. Zadevna država članica zagotovi, da zadevna služba in njeni zaposleni spoštujejo vse omejitve glede dovoljene uporabe podatkov, ki jim jih je posredoval organ.

4. Člen 39 se ne uporablja za dostop do SIS, pridobljen v skladu s tem členom. Kako službe iz odstavka 1 tega člena kakršne koli podatke, ki jih pridobijo prek dostopa do SIS, sporočajo policijskim ali sodnim organom, ureja nacionalno pravo.

Člen 46

Službe za registracijo plovil in zrakoplovov

1. Službe držav članic, pristojne za izdajanje potrdil o registraciji ali upravljanje prometa plovil, vključno z motorji plovil, in zrakoplovov, vključno z motorji zrakoplovov, imajo dostop do naslednjih podatkov, vnesenih v SIS v skladu s členom 38(2), samo za namen preverjanja, ali so plovila, vključno z motorji plovil, in zrakoplovi, vključno z motorji zrakoplovov, ki so jim bili predloženi za registracijo ali katerih promet se upravlja, ukradeni, odtujeni, izgubljeni ali iskani za namene zagotovitve dokazov v kazenskih postopkih, in sicer: (a) podatkov o plovilih; (b) podatkov o motorjih plovil; (c) podatkov o zrakoplovih; (d) podatkov o motorjih zrakoplovov.

Dostop služb iz prvega pododstavka do podatkov ureja nacionalno pravo in je omejen na specifične pristojnosti zadevnih služb.

2. Službe iz odstavka 1, ki so vladne službe, imajo pravico do neposrednega dostopa do podatkov v SIS.

3. Službe iz odstavka 1 tega člena, ki niso vladne službe, imajo dostop do podatkov v SIS samo s posredovanjem organa iz člena 44. Ta organ ima pravico neposrednega dostopa do podatkov in njihovega posredovanja zadevni službi. Zadevna država članica zagotovi, da zadevna služba in njeni zaposleni spoštujejo vse omejitve glede dovoljene uporabe podatkov, ki jim jih je posredoval organ.

4. Člen 39 se ne uporablja za dostop do SIS, pridobljen v skladu s tem členom. Kako službe iz odstavka 1 tega člena kakršne koli podatke, ki jih pridobijo prek dostopa do SIS, sporočajo policijskim ali sodnim organom, ureja nacionalno pravo.

Člen 47

Službe za registracijo strelnega orožja

1. Službe v državah članicah, pristojne za izdajanje potrdil o registraciji strelnega orožja, imajo dostop do podatkov o osebah, ki so bili vneseni v SIS v skladu s členoma 26 in 36, ter do podatkov o strelnem orožju, ki so bili vneseni v SIS v skladu s členom 38(2). Dostop se uveljavlja, da se preveri, ali se za osebo, ki je zaprosila za registracijo, zahteva prijetje zaradi predaje ali izročitve ali za namene prikrite, poizvedovalne ali namenske kontrole oziroma ali je strelno orožje, ki jim je bilo predloženo za registracijo, iskano zaradi zasega ali za namene zagotovitve dokazov v kazenskih postopkih.

2. Dostop služb iz odstavka 1 do podatkov ureja nacionalno pravo in je omejen na specifične pristojnosti zadevnih služb.

3. Službe iz odstavka 1, ki so vladne službe, imajo pravico do neposrednega dostopa do podatkov v SIS.

4. Službe iz odstavka 1, ki niso vladne službe, imajo dostop do podatkov v SIS samo s posredovanjem organa iz člena 44. Ta organ ima pravico neposrednega dostopa do podatkov in zadevno službo obvesti, ali se strelno orožje lahko registrira. Zadevna država članica zagotovi, da zadevna služba in njeni zaposleni spoštujejo vse omejitve glede dovoljene uporabe podatkov, ki jim jih je posredoval organ posrednik.

5. Člen 39 se ne uporablja za dostop do SIS, pridobljen v skladu s tem členom. Kako službe iz odstavka 1 tega člena kakršne koli podatke, ki jih pridobijo prek dostopa do SIS, sporočajo policijskim ali sodnim organom, ureja nacionalno pravo.

Člen 48

Dostop Europola do podatkov v SIS

1. Agencija Evropske unije za sodelovanje na področju preprečevanja, odkrivanja in preiskovanja kaznivih dejanj (Europol), ustanovljena z Uredbo (EU) 2016/794, ima pravico dostopa do podatkov v SIS in opravljanja poizvedb v njih, kadar je to potrebno za izvajanje njenih nalog. Europol lahko tudi izmenjuje in predloži dodatne zahteve za dopolnilne informacije v skladu z določbami Priročnika SIRENE.

2. Kadar Europol na podlagi poizvedbe v SIS odkrije razpis ukrepa, o tem obvesti državo članico izdajateljico prek izmenjave dopolnilnih informacij z uporabo komunikacijske infrastrukture in v skladu z določbami iz Priročnika SIRENE. Dokler Europol ni zmožen uporabljati funkcij za izmenjavo dopolnilnih informacij, države članice izdajateljice obvešča prek mehanizmov, opredeljenih v Uredbi (EU) 2016/794.

3. Europol lahko dopolnilne informacije, ki mu jih zagotovijo države članice, obdeluje za namene primerjanja s svojimi podatkovnimi zbirkami in projekti operativne analize, katerega cilj je zaznava povezav ali drugih pomembnih zvez med informacijami, in strateških, tematskih ali operativnih analiz iz točk (a), (b) in (c) člena 18(2) Uredbe (EU) 2016/794. Europol vsakršno obdelavo dopolnilnih informacij za namene tega člena izvaja v skladu z navedeno uredbo.

4. Europol informacije, pridobljene na podlagi poizvedbe v SIS ali obdelave dopolnilnih informacij, uporabi le s soglasjem države članice izdajateljice. Če država članica dovoli uporabo takšnih informacij, ravnanje z njimi s strani Europola ureja Uredba (EU) 2016/794. Europol takšne informacije posreduje tretjim državam in tretjim organom le s soglasjem države članice izdajateljice in ob doslednem spoštovanju prava Unije o varstvu podatkov.

5. Europol: (a) brez poseganja v odstavka 4 in 6, ne sme povezati delov SIS z nobenim sistemom za zbiranje in obdelavo podatkov, s katerim upravlja ali se uporablja v okviru Europola, prenašati podatkov iz SIS, do katerih ima dostop, na tak sistem ali prenesti ali kako drugače kopirati kateri koli del SIS; (b) ne glede na člen 31(1) Uredbe (EU) 2016/794 izbriše dopolnilne informacije, ki vsebujejo osebne podatke, najpozneje eno leto po izbrisu z njimi povezanega razpisa ukrepa. Kadar ima Europol v svojih podatkovnih zbirkah ali projektih operativne analize informacije o zadevi, na katero se nanašajo dopolnilne informacije, lahko z odstopanjem od navedenega po potrebi izjemoma še naprej hrani dopolnilne informacije za namene opravljanja svojih nalog. Europol državo članico izdajateljico in državo članico izvršiteljico obvesti o nadaljnji hrambi takšnih dopolnilnih informacij, pri čemer takšno nadaljnjo hrambo utemelji; (c) omeji dostop do podatkov v SIS, vključno z dopolnilnimi informacijami, na za to posebej pooblaščeno osebje Europola, ki potrebuje dostop do takšnih podatkov za opravljanje svojih nalog; (d) sprejme in uporablja ukrepe za zagotovitev varnosti, zaupnosti in notranjega spremljanja v skladu s členi 10, 11 in 13; (e) zagotovi, da njegovo osebje, ki ima pravico do obdelave podatkov v SIS, opravi ustrezno usposabljanje in dobi informacije v skladu s členom 14(1) ter (f) brez poseganja v Uredbo (EU) 2016/794 Evropskemu nadzorniku za varstvo podatkov dovoli, da spremlja in preverja dejavnosti Europola v okviru uveljavljanja pravice dostopa podatkov v SIS, in opravljanja poizvedb v njih ter izmenjave in obdelave dopolnilnih informacij.

6. Europol lahko podatke iz SIS kopira samo za tehnične namene, kadar je tako kopiranje potrebno, da lahko ustrezno pooblaščeno osebje Europola opravi neposredno poizvedbo. Za take kopije se uporablja ta uredba. Tehnične kopije se uporabljajo samo za namene hranjenja podatkov SIS, medtem ko se v teh podatkih opravljajo poizvedbe. Po opravljeni poizvedbi se tehnične kopije izbrišejo. Taka uporaba ne pomeni nezakonitega prenosa ali kopiranja podatkov SIS. Europol ne kopira podatkov iz razpisa ukrepa ali dodatnih podatkov, ki jih vnesejo države članice ali izvirajo iz CS-SIS, v druge sisteme Europola.

7. Za namene preverjanja zakonitosti obdelave podatkov, notranjega spremljanja ter zagotavljanja ustrezne varnosti in celovitosti podatkov Europol v skladu z določbami člena 12 vodi dnevnike za vsak dostop do SIS in v njem opravljeno poizvedbo. Taki dnevniki in dokumentacija ne pomenijo nezakonitega prenosa ali kopiranja dela SIS.

8. Države članice prek izmenjave dopolnilnih informacij Europol obvestijo o vseh zadetkih za razpis ukrepa, povezanih s terorističnimi kaznivimi dejanji. Države članice izjemoma ne obvestijo Europola, če bi to ogrozilo tekoče preiskave in varnost posameznika ali če bi bilo v nasprotju z bistvenimi interesi varnosti države članice izdajateljice.

9. Odstavek 8 se uporablja od datuma, ko je Europol zmožen prejeti dopolnilne informacije v skladu z odstavkom 1.

Člen 49

Dostop Eurojusta do podatkov v SIS

1. Le nacionalni člani Eurojusta in njihovi pomočniki imajo, če je to potrebno za izvajanje njihovih nalog, pravico dostopa do podatkov v SIS, in opravljanja poizvedb v njih v okviru svojih pristojnosti v skladu s členi 26, 32, 34, 38 in 40.

2. Kadar poizvedba, ki jo opravi nacionalni član Eurojusta, razkrije, da je v SIS vnesen razpis ukrepa, ta nacionalni član o tem obvesti državo članico izdajateljico. Informacije, pridobljene s takšno poizvedbo, sporoči Eurojust tretjim državam in tretjim organom le s privolitvijo države članice izdajateljice in v popolni skladnosti s pravom Unije o varstvu podatkov.

3. Ta člen ne posega v določbe Uredbe (EU) 2018/1727 Evropskega parlamenta in Sveta ( 9 ) in Uredbe (EU) 2018/1725 glede varstva podatkov in odškodninske odgovornosti za vsako nedovoljeno ali nepravilno obdelavo takih podatkov s strani nacionalnih članov Eurojusta ali njihovih pomočnikov niti ne vpliva na pooblastila Evropskega nadzornika za varstvo podatkov v skladu z navedenima uredbama.

4. Za namene preverjanja zakonitosti obdelave podatkov, notranjega spremljanja in zagotavljanja ustrezne varnosti in celovitosti podatkov Eurojust vodi dnevnik za vsak dostop do SIS in vsako poizvedbo, ki jo v njem opravi nacionalni član Eurojusta ali pomočnik v skladu z določbami iz člena 12.

5. Noben del SIS ne sme biti povezan z nobenim sistemom, ki se za zbiranje in obdelavo podatkov uporablja v okviru Eurojusta, prav tako se v tak sistem ne smejo prenesti podatki v SIS, do katerih imajo dostop nacionalni člani ali njihovi pomočniki. Noben del SIS se ne sme prenesti ali kopirati. Zapisovanje dnevnikov o dostopu in poizvedbah ne pomeni nezakonitega prenosa ali kopiranja podatkov SIS.

6. Eurojust sprejme in uporablja ukrepe za zagotovitev varnosti, zaupnosti in notranjega spremljanja v skladu s členi 10, 11 in 13.

▼M2

Člen 49a

Dostop centralne enote ETIAS do podatkov v SIS

1. Za namene opravljanja nalog, ki so ji dodeljene z Uredbo (EU) 2018/1240, ima centralna enota ETIAS, ustanovljena v okviru Evropske agencije za mejno in obalno stražo v skladu s členom 7 navedene uredbe, pravico dostopa do podatkov v SIS in iskanja po njih v skladu s členom 11(8) navedene uredbe. Za tak dostop in iskanje se uporablja člen 50(4) do (8) te uredbe.

2. Kadar preverjanje, ki ga opravi centralna enota ETIAS v skladu s členom 22 in členom 23(2) Uredbe (EU) 2018/1240, potrdi, da podatki, zabeleženi v dosjeju prosilca v ETIAS ustrezajo razpisu ukrepa v SIS, ali kadar po takšnem preverjanju ostajajo dvomi, se uporabijo členi 23, 24 in 26 navedene uredbe.

▼B

Člen 50

Dostop skupin evropske mejne in obalne straže, skupin osebja, ki opravljajo naloge v zvezi z vračanjem, in članov podpornih skupin za upravljanje migracij do podatkov v SIS

1. V skladu s členom 40(8) Uredbe (EU) 2016/1624 imajo člani skupin iz točk 8 in 9 člena 2 navedene uredbe, v okviru svojih pristojnosti in pod pogojem, da imajo pooblastila za opravljanje kontrol v skladu s členom 44(1) te uredbe ter so opravili potrebno usposabljanje v skladu s členom 14(1) te uredbe, pravico dostopa do podatkov v SIS, in opravljanja poizvedb v njih, kolikor je to potrebno za opravljanje njihovih nalog in kolikor to zahteva operativni načrt za posamezno operacijo. Dostop do podatkov v SIS, se ne razširi na nobene druge člane skupin.

2. Člani skupin iz odstavka 1 uveljavljajo pravico dostopa do podatkov v SIS, in opravljanja poizvedb v njih v skladu z odstavkom 1 prek tehničnega vmesnika. Tehnični vmesnik vzpostavi in vzdržuje Evropska agencija za mejno in obalno stražo in omogoča neposredno povezavo s centralnim SIS.

3. Kadar poizvedba, ki jo opravi član skupin iz odstavka 1 tega člena, razkrije, da je v SIS vnesen razpis ukrepa, se o tem obvesti država članica izdajateljica. V skladu s členom 40 Uredbe (EU) 2016/1624 člani skupin ukrepajo le v odziv na razpis ukrepa v SIS po navodilih in praviloma ob prisotnosti mejnih policistov ali osebja, ki opravljajo naloge v zvezi z vračanjem, iz države članice gostiteljice, v kateri delujejo. Država članica gostiteljica lahko člane skupin pooblasti, da delujejo v njenem imenu.

4. Za namene preverjanja zakonitosti obdelave podatkov, notranjega spremljanja ter zagotavljanja ustrezne varnosti in celovitosti podatkov Evropska agencija za mejno in obalno stražo v skladu z določbami člena 12 vodi dnevnike za vsak dostop do SIS in v njem opravljeno poizvedbo.

5. Evropska agencija za mejno in obalno stražo sprejme in uporablja ukrepe za zagotovitev varnosti, zaupnosti in notranjega spremljanja v skladu s členi 10, 11 in 13 ter zagotovi, da skupine iz odstavka 1 tega člena te ukrepe uporabljajo.

6. Nobena določba tega člena se ne razlaga na način, ki bi vplival na določbe Uredbe (EU) 2016/1624 v zvezi z varstvom podatkov ali odškodninsko odgovornostjo Evropske agencije za mejno in obalno stražo za vsako nedovoljeno ali nepravilno obdelavo podatkov.

7. Brez poseganja v odstavek 2 se noben del SIS ne sme povezati z nobenim sistemom za zbiranje in obdelavo podatkov, ki ga upravljajo skupine iz odstavka 1 ali Evropska agencija za mejno in obalno stražo, niti se podatki v SIS, do katerih imajo dostop navedene skupine, ne smejo prenesti v tak sistem. Noben del SIS se ne sme prenesti ali kopirati. Zapisovanje dnevnikov o dostopu in poizvedbah ne pomeni nezakonitega prenosa ali kopiranja podatkov SIS.

8. Evropska agencija za mejno in obalno stražo Evropskemu nadzorniku za varstvo podatkov dovoli spremljanje in pregled dejavnosti skupin iz tega člena, kadar uveljavljajo pravico dostopa do podatkov v SIS, in opravljanja poizvedb v njih. To ne posega v nadaljnje določbe Uredbe (EU) 2018/1725.

▼M2

Člen 50b

Interoperabilnost z ETIAS

1. Od datuma začetka delovanja ETIAS, kot je določeno v skladu s členom 88(1) Uredbe (EU) 2018/1240, se centralni SIS poveže z ESP, da se omogočijo avtomatska preverjanja v skladu s členom 20, členom 23, točko (c)(ii) člena 24(6), členom 41 in točko (b) člena 54(1) navedene uredbe ter nadaljnja preverjanja iz členov 22, 23 in 26 navedene uredbe.

2. Za namene izvedbe preverjanj iz točk (a), (d) in (m)(i) člena 20(2) ter iz člena 23(1) Uredbe (EU) 2018/1240 centralni sistem ETIAS, kot je opredeljen v točki 25 člena 3(1) navedene uredbe, uporablja ESP za primerjavo podatkov iz člena 11(5) navedene uredbe s podatki v SIS v skladu s členom 11(8) navedene uredbe.

3. Za namen izvedbe preverjanj iz točke (c)(ii) člena 24(6) in točke (b) člena 54(1) Uredbe (EU) 2018/1240 centralni sistem ETIAS uporablja ESP za redno preverjanje, ali je bil izbrisan razpis ukrepa za prazne uradne dokumente ali osebne dokumente, vnesen v SIS, iz točk (k) in (l) člena 38(2) te uredbe, zaradi katerega je bila potovalna odobritev zavrnjena, razveljavljena ali preklicana.

4. Kadar se v SIS vnese nov razpis ukrepa o potni listini, ki je prijavljena kot izgubljena, ukradena, odtujena ali razveljavljena, centralni SIS v skladu s členom 41(3) Uredbe (EU) 2018/1240 z uporabo avtomatizirane obdelave in ESP posreduje informacije o tem razpisu ukrepa centralnemu sistemu ETIAS, da ta sistem preveri, ali se ta novi razpis ukrepa ujema s katero od veljavnih potovalnih odobritev.

▼B

Člen 51

Ocena Europola, Eurojusta ter Evropske agencije za mejno in obalno stražo glede uporabe SIS

1. Komisija vsaj vsakih pet let oceni, kako Europol, nacionalni člani Eurojusta in njihovi pomočniki ter skupine iz člena 50(1) upravljajo in uporabljajo SIS.

2. Europol, Eurojust ter Evropska agencija za mejno in obalno stražo ustrezno ukrepajo v skladu z ugotovitvami in priporočili iz ocene.

3. Poročilo o rezultatih ocene in nadaljnjih ukrepih se pošlje Evropskemu parlamentu in Svetu.

Člen 52

Obseg dostopa

Končni uporabniki, vključno z Europolom, nacionalnimi člani Eurojusta in njihovi pomočniki ter člani skupin iz točk 8 in 9 člena 2 Uredbe (EU) 2016/1624, imajo dostop samo do tistih podatkov, ki jih potrebujejo za opravljanje svojih nalog.

Člen 53

Rok za preverjanje razpisov ukrepov za osebe

1. Razpisi ukrepov za osebe se hranijo le toliko časa, kolikor je potrebno za dosego namenov, zaradi katerih so bili vneseni.

2. Država članica lahko vnese razpis ukrepa za osebo za namene člena 26 ter točk (a) in (b) člena 32(1) te uredbe za obdobje petih let. Država članica izdajateljica v petih letih preveri, ali je treba razpis ukrepa ohraniti.

3. Država članica lahko vnese razpis ukrepa za osebo za namene člena 34 ter člena 40 za obdobje treh let. Država članica izdajateljica v treh letih preveri, ali je treba razpis ukrepa ohraniti.

4. Država članica lahko vnese razpis ukrepa za osebo za namene točk (c), (d) in (e) člena 32(1) ter člena 36 za obdobje enega leta. Država članica izdajateljica v enem letu preveri, ali je treba razpis ukrepa ohraniti.

5. Kadar je to ustrezno, vsaka država članica določi krajše roke za preverjanje v skladu s svojim nacionalnim pravom.

6. Država članica izdajateljica se lahko v roku za preverjanje iz odstavkov 2, 3 in 4 na podlagi celostne posamične ocene, ki se zabeleži, odloči, da bo razpis ukrepa za osebo ohranila dalj časa, kot je rok za preverjanje, kadar se to izkaže kot potrebno in sorazmerno za namene, za katere je bil vnesen razpis ukrepa. V teh primerih se odstavek 2, 3 ali 4 smiselno uporabi tudi za podaljšanje. Vsako tako podaljšanje se sporoči CS-SIS.

7. Razpisi ukrepov za osebe se samodejno izbrišejo po roku za preverjanje iz odstavkov 2, 3 in 4, razen kadar je država članica izdajateljica obvestila CS-SIS o podaljšanju v skladu z odstavkom 6. CS-SIS štiri mesece vnaprej samodejno obvesti državo članico izdajateljico o predvidenem času izbrisa podatkov.

8. Države članice hranijo statistične podatke o številu razpisov ukrepov za osebe, katerih obdobje hrambe je bilo podaljšano v skladu z odstavkom 6 tega člena, in jih na zahtevo posredujejo nadzornim organom iz člena 69.

9. Takoj, ko urad SIRENE ugotovi, da je razpis ukrepa za osebo dosegel svoj namen in bi ga bilo treba zato izbrisati, o tem takoj uradno obvesti organ, ki je izdal razpis ukrepa. Organ lahko v 15 koledarskih dneh od prejema tega uradnega obvestila sporoči, da je bil razpis ukrepa izbrisan ali bo izbrisan, ali navede razloge za ohranitev. Če organ v 15 dneh ne odgovori, urad SIRENE zagotovi, da se razpis ukrepa izbriše. Kadar to dovoljuje nacionalno pravo, razpis ukrepa izbriše urad SIRENE. Uradi SIRENE vse morebitne ponavljajoče se težave pri ukrepanju v skladu s tem odstavkom sporočijo svojim nadzornim organom.

Člen 54

Rok za preverjanje razpisov ukrepov za predmete

1. Razpisi ukrepov za predmete se hranijo le toliko časa, kolikor je potrebno za dosego namenov, zaradi katerih so bili vneseni.

2. Država članica lahko razpis ukrepa za predmete za namene člena 36 ter člena 38 vnese za obdobje desetih let. Država članica izdajateljica v teh desetih letih preveri, ali je treba razpis ukrepa ohraniti.

3. Razpisi ukrepov za predmete, vneseni v skladu s členi 26, 32, 34 in 36, ki so povezani z razpisi ukrepov za osebe, se preverijo v skladu s členom 53. Taki razpisi ukrepov se ohranijo le toliko časa, kot se hrani zadevni razpis ukrepa za osebo.

4. Država članica izdajateljica se lahko v roku za preverjanje iz odstavkov 2 in 3 odloči, da bo razpis ukrepa za predmet ohranila dalj časa, kot je rok za preverjanje, kadar se to izkaže kot potrebno in sorazmerno za namene, za katere je bil vnesen razpis ukrepa. V takih primerih se uporabi odstavek 2 oziroma 3.

5. Komisija lahko sprejme izvedbene akte, s katerimi določi krajše roke za pregled za določene kategorije razpisov ukrepov za predmete. Ti izvedbeni akti se sprejmejo v skladu s postopkom pregleda iz člena 76(2).

6. Države članice hranijo statistične podatke o številu razpisov ukrepov za predmete, ki so bili v skladu z odstavkom 4 ohranjeni po izteku prvotnega roka za preverjanje.







POGLAVJE XIV

Izbris razpisov ukrepov

Člen 55

Izbris razpisov ukrepov

1. Razpisi ukrepov za prijetje zaradi predaje ali izročitve na podlagi člena 26 se izbrišejo, ko se osebo preda ali izroči pristojnim organom države članice izdajateljice. Izbrišejo se tudi, kadar je pristojni sodni organ v skladu z nacionalnim pravom preklical sodbo, na kateri je temeljil razpis ukrepa. Izbrišejo se tudi po izteku veljavnosti razpisa ukrepa v skladu s členom 53.

2. Razpisi ukrepov za pogrešane osebe ali ranljive osebe, ki jim je treba preprečiti potovanje, na podlagi člena 32, se izbrišejo v skladu z naslednjimi pravili: (a) kar zadeva pogrešane otroke in otroke, za katere obstaja tveganje, da bodo ugrabljeni, se razpis ukrepa izbriše: (i) po razrešitvi primera, na primer ko je bil otrok izsleden ali se je vrnil v matično državo ali ko so pristojni organi države članice izvršiteljice sprejeli odločitev o skrbništvu nad otrokom; (ii) po izteku veljavnosti razpisa ukrepa v skladu s členom 53 ali (iii) po tem, ko je pristojni organ države članice izdajateljice izdal odločbo; (b) kar zadeva pogrešane odrasle, se razpis ukrepa, kadar se ne zahtevajo zaščitni ukrepi, izbriše: (i) po izvršitvi zahtevanega ukrepa, kadar država članica izvršiteljica ugotovi, kje se oseba nahaja oziroma se je nahajala; (ii) po izteku veljavnosti razpisa ukrepa v skladu s členom 53 ali (iii) po tem, ko je pristojni organ države članice izdajateljice izdal odločbo; (c) kar zadeva pogrešane odrasle, se razpis ukrepa, kadar se zahtevajo zaščitni ukrepi, izbriše: (i) po izvršitvi zahtevanega ukrepa, kadar je treba zaščititi osebo; (ii) po izteku veljavnosti razpisa ukrepa v skladu s členom 53 ali (iii) po tem, ko je pristojni organ države članice izdajateljice izdal odločbo; (d) kar zadeva odrasle ranljive osebe, ki jim je treba zaradi njihove lastne zaščite preprečiti potovanje, in otroke, ki jim je treba preprečiti potovanje, se razpis ukrepa izbriše: (i) po izvršitvi zahtevanega ukrepa, kot je zaščita osebe; (ii) po izteku veljavnosti razpisa ukrepa v skladu s členom 53 ali (iii) po tem, ko je pristojni organ države članice izdajateljice izdal odločbo.

Brez poseganja v nacionalno pravo in kadar je bila oseba na podlagi odločitve pristojnega organa nameščena v ustrezno ustanovo, se razpis ukrepa ohrani, dokler se oseba ne vrne v matično državo.

3. Razpisi ukrepov za osebe, iskane zaradi sodelovanja v sodnem postopku na podlagi člena 34, se izbrišejo: (a) ko pristojni organ države članice izdajateljice prejme obvestilo o kraju, kjer se oseba nahaja oziroma se je nahajala; (b) po izteku veljavnosti razpisa ukrepa v skladu s členom 53 ali (c) po tem, ko je pristojni organ države članice izdajateljice izdal odločbo.

Kadar urad SIRENE države članice izdajateljice ne more ukrepati v zvezi s sporočenimi podatki iz točke (a), o tem obvesti urad SIRENE države članice izvršiteljice, da se težava razreši.

V primeru zadetka, kadar so bile podrobnosti o naslovu posredovane državi članici izdajateljici ter naslednji zadetek v isti državi članici kaže na isti naslov, se zadetek zabeleži v državi članici izvršiteljici, vendar se niti podrobnosti o naslovu niti dopolnilni podatki ne pošljejo ponovno državi članici izdajateljici. V takih primerih država članica izvršiteljica obvesti državo članico izdajateljico o ponavljajočih se zadetkih, država članica izdajateljica pa izvede celovito posamično oceno potrebe po ohranitvi razpisa ukrepa.

4. Razpisi ukrepov zaradi prikrite, poizvedovalne ali namenske kontrole na podlagi člena 36, se izbrišejo: (a) po izteku veljavnosti razpisa ukrepa v skladu s členom 53 ali (b) ko pristojni organ države članice izdajateljice izda odločbo o njihovem izbrisu.

5. Razpisi ukrepov za predmete zaradi zasega ali za zagotovitev dokazov v kazenskih postopkih na podlagi člena 38, se izbrišejo: (a) ko se predmet zaseže ali se sprejme enakovreden ukrep in se opravi naknadna izmenjava dopolnilnih informacij med zadevnimi uradi SIRENE ali ko za predmet začne veljati drugi sodni ali upravni postopek; (b) po izteku veljavnosti razpisa ukrepa v skladu s členom 53 ali (c) ko pristojni organ države članice izdajateljice izda odločbo o njihovem izbrisu.

6. Razpisi ukrepov za neznane iskane osebe na podlagi člena 40 se izbrišejo: (a) po identifikaciji osebe; (b) po izteku veljavnosti razpisa ukrepa v skladu s členom 53 ali (c) ko pristojni organ države članice izdajateljice izda odločbo o njihovem izbrisu.

7. Razpisi ukrepov za predmete, vneseni v skladu s členi 26, 32, 34 in 36, ki so povezani z razpisi ukrepov za osebe, se izbrišejo, ko se v skladu s tem členom izbriše zadevni razpis ukrepa za osebo.







POGLAVJE XV

Splošna pravila za obdelavo podatkov

Člen 56

Obdelava podatkov SIS

1. Države članice lahko podatke iz člena 20 obdelujejo samo za namene, ki so določeni za vsako kategorijo razpisov ukrepov iz členov 26, 32, 34, 36, 38 in 40.

2. Podatki se kopirajo samo iz tehničnih razlogov, kadar je tako kopiranje potrebno, da lahko pristojni organi iz člena 44 opravijo neposredno poizvedbo. Za te kopije velja ta uredba. Država članica ne kopira podatkov iz razpisa ukrepa ali dodatnih podatkov, ki jih je vnesla druga država članica, iz svojega N.SIS ali iz CS-SIS v druge nacionalne podatkovne zbirke.

3. Tehnične kopije iz odstavka 2, katerih rezultat so nepovezane podatkovne zbirke, se lahko ohranijo le za obdobje, ki ne presega 48 ur.

Države članice vzdržujejo posodobljen seznam teh kopij, ki je na voljo njihovim nadzornim organom, in zagotovijo, da se v zvezi s temi kopijami uporablja ta uredba, zlasti člen 10.

4. Dostop do podatkov v SIS se pristojnim nacionalnim organom iz člena 44 dovoli samo v okviru njihovih pristojnosti in samo osebju z ustreznimi pooblastili.

5. Kar zadeva razpise ukrepov iz členov 26, 32, 34, 36, 38 in 40 te uredbe, mora biti obdelava podatkov v SIS iz teh razpisov ukrepov za namene, ki so drugačni od namenov, zaradi katerih so bili vneseni v SIS, povezana s specifičnim primerom in utemeljena s potrebo po tem, da se prepreči neposredna in resna grožnja za javni red in varnost, ki temelji na resnih razlogih, povezanih z državno varnostjo, ali da se preprečijo huda kazniva dejanja. V ta namen se pridobi predhodno dovoljenje države članice izdajateljice.

6. Vsaka uporaba podatkov SIS, ki ni v skladu z odstavki 1 do 5 tega člena, mora pomeniti zlorabo po nacionalnem pravu vsake države članice in se mora kaznovati v skladu s členom 73.

7. Vsaka država članica eu-LISA pošlje seznam pristojnih organov, ki so na podlagi te uredbe pooblaščeni za opravljanje poizvedb neposredno v podatkih v SIS in morebitne spremembe tega seznama. Seznam za vsak organ določa, o katerih podatkih lahko opravlja poizvedbe in za katere namene. eu-LISA zagotovi, da se seznam vsako leto objavi v Uradnem listu Evropske unije . eu-LISA redno posodablja seznam na svojem spletnem mestu, ki vsebuje spremembe, poslane iz držav članic med rednimi letnimi objavami.

8. Kolikor v pravu Unije ni posebnih določb, se za podatke v N.SIS, uporablja pravo posamezne države članice.

Člen 57

Podatki SIS in nacionalne zbirke

1. Člen 56(2) ne posega v pravico države članice, da v svoji nacionalni zbirki hrani podatke SIS v zvezi z ukrepom, ki je bil izveden na njenem ozemlju. Takšni podatki se hranijo v nacionalnih zbirkah največ tri leta, razen če posebne določbe nacionalnega prava določajo daljše obdobje hrambe.

2. Člen 56(2) ne posega v pravico države članice, da v svojih nacionalnih zbirkah hrani podatke o določenem razpisu ukrepa, ki ga je ta država članica vnesla v SIS.

Člen 58

Obveščanje v primeru neizvršitve razpisa ukrepa

Če zahtevanega ukrepa ni mogoče izvesti, država članica, od katere se izvedba ukrepa zahteva, prek izmenjave dopolnilnih informacij o tem takoj obvesti državo članico izdajateljico.

Člen 59

Kakovost podatkov v SIS

1. Država članica izdajateljica je odgovorna, da so podatki točni, posodobljeni ter zakonito vneseni in shranjeni v SIS.

2. Kadar država članica izdajateljica prejme relevantne dodatne ali spremenjene podatke, kot so navedeni v členu 20(3), brez odlašanja dopolni ali spremeni razpis ukrepa.

3. Samo država članica izdajateljica sme spreminjati, dodajati, popravljati, posodabljati ali brisati podatke, ki jih je vnesla v SIS.

4. Kadar ima država članica, ki ni država članica izdajateljica, relevantne dodatne ali spremenjene podatke, kot so navedeni v členu 20(3), jih z izmenjavo dopolnilnih informacij brez odlašanja posreduje državi članici izdajateljici, da bi ji omogočila dopolnitev ali spremembo razpisa ukrepa. Če se dodatni ali spremenjeni podatki nanašajo na osebe, se posredujejo le, če je ugotovljena identiteta zadevne osebe.

5. Kadar ima država članica, ki ni država članica izdajateljica, dokaze, ki kažejo, da so nekateri podatki netočni ali nezakonito shranjeni, o tem prek izmenjave dopolnilnih informacij obvesti državo članico izdajateljico takoj, ko je to mogoče, vendar najpozneje v dveh delovnih dneh po tem, ko se je seznanila s temi dokazi. Država članica izdajateljica preveri informacije in po potrebi brez odlašanja popravi ali izbriše zadevni